“Ўзбекгидроэнерго” акциядорлик жамияти

 Ўзбекистон энергетика ходимлари касаба уюшмаси Республика кенгаши

Т А Р М О Қ (Т А Р И Ф) К Е Л И Ш У В И

*(2018-2020 йиллар учун)*

Тошкент - 2017

МУНДАРИЖА

I Бўлим. Умумий қоидалар ----------------------------------------------------

II Бўлим. Тарафларнинг мажбуриятлари ---------------------------------------

 **2.1. “Ўзбекгидроэнерго” АЖ** **мажбуриятлари:**

 ***2.1.1. Ишлаб чиқариш-хўжалик фаолияти* --------------------------------------**

 *2.1.2. Меҳнат шартномаси ва бандликни таъминлаш* -----------------------

 ***2.1.3. Иш вақти ва дам олиш вақти* -----------------------------------------------**

 ***2.1.4. Меҳнатга ҳақ тўлаш* -----------------------------------------------------------**

 ***2.1.5. Меҳнатни муҳофаза қилиш* --------------------------------------------------**

 *2.1.6. Ижтимоий имтиёзлар ва кафолатлар* ----------------------------------

 ***2.1.7. Ижтимоий шериклик. Касаба уюшмаси фаолиятининг***

 ***кафолатларига риоя этилиши* ---------------------------------------------**

 **2.2. Касаба уюшмаси Республика кенгашининг мажбуриятлари ----------**

**III Бўлим. Тарафларнинг биргаликдаги мажбуриятлари ---------------**

**IV.Бўлим.Маданий-маърифий, жисмоний тарбия, соғломлаштириш ва спорт ишлари ------------------------------------------------**

 ***4.1.Иш берувчи* ---------------------------------------------------------------------------**

 4*.2.Маданий-маърифий ишларни яхшилаш учун тарафларнинг мажбуриятлари* ---------------------------------------------------------------------------------

 ***4.3.Соғлом турмуш тарзини тарғибот қилиш*----------------------------------**

**V Бўлим. Мулкни хусусийлаштириш ва давлат**

 **тасарруфидан чиқариш соҳасида ----------------------------------**

**VI Бўлим. Келишувнинг бажарилишини ташкил қилиш**

 **ва назорат қилиш тартиби ---------------------------------------------**

“Ўзбекгидроэнерго” акциядорлик жамияти билан Ўзбекистон энергетика ходимлари касаба уюшмаси Республика Кенгаши ўртасида 2017-2019 йиллар учун

Т А Р М О Қ (Т А Р И Ф) К Е Л И Ш У В И

# I. Бўлим. Умумий қоидалар

1.1. Мазкур келишув “Ўзбекгидроэнерго” АЖ акциядорлик жамияти (кейинги ўринларда – “Ўзбекгидроэнерго” АЖ деб юритилади) билан Ўзбекистон энергетика ходимлари касаба уюшмаси Республика Кенгаши (кейинги ўринларда – “касаба уюшма Республика Кенгаши” деб юритилади) ўртасида жамият олдида турган вазифаларни ҳал қилишда ижтимоий шерикчилик тамойили остида конструктив ҳамкорликни таъминлаш ва бозор муносабатлари шароитида тармоқ ходимларини ижтимоий ҳимоя қилишни кучайтириш мақсадида тузилган.

1.2. Мазкур келишув меҳнат ва ишлаб чиқариш муносабатларини, меҳнатни муҳофаза қилиш масалаларини тартибга солувчи ҳамда ходимларни ижтимоий кафолатлар билан таъминловчи тармоқ миқёсидаги меъёрий ҳужжатдир.

1.3. Мазкур келишув асосида мулкчилик шаклидан қатъий назар “Ўзбекгидроэнерго” АЖ тизимидаги барча корхоналарда, иш берувчи билан касаба уюшма органи ўртасида жамоа шартномалари тузилади.

Корхоналар ўз ички имкониятларидан, ишлаб-чиқариш ва хўжалик фаолиятлари натижаларидан келиб чиққан ҳолда мазкур келишувга киритилган у ёки бу кўрсаткичларни камайтирмаган ҳолда жамоа шартномаларига қўшимчалар ва ўзгартиришлар киритиш ҳуқуқига эга.

**II. Бўлим. Тарафларнинг мажбуриятлари**

***2.1.****“****Ўзбекгидроэнерго” АЖ******қуйидаги мажбуриятларни ўз зиммасига олади:***

***2.1.1. Ишлаб чиқариш-хўжалик фаолияти.***

2.1.1.1. Истиқболли (прогноз) кўрсаткичларни ҳисобга олган ҳолда маҳсулотлар (ишлар, хизматлар) ишлаб чиқариш ҳажмини кўпайтириш ва барқарорлаштириш, ишлаб чиқариш самарадорлигини ошириш ва тармоқни ривожлантириш стратегиясини шакллантириш;

2.1.1.2. Асосий кўрсаткичлар бўйича йиллик ишлаб чиқариш вазифаларини молиявий-иқтисодий имкониятларини инобатга олган ҳолда бажарилишини таъминлаш;

2.1.1.3. “Ўзбекгидроэнерго” АЖ таркибига кирувчикорхоналарда ижтимоий тўловлар ва имтиёзлар учун сарфланадиган харажатларни аниқлаш бўйича касаба уюшма ташкилотлари сайланма органларининг фикрини инобатга олган ҳолда назорат-режа кўрсаткичларнинг шакллантирилишини таъминлаш;

2.1.1.4. Маҳсулот ишлаб чиқаришда табиий ресурслар, материаллар ва энергия солиштирма истеъмолини босқичма-босқич камайтириш мақсадида юқори технологияларни тадбиқ этиш орқали электр ва иссиқлик энергияси исрофини камайтириш;

2.1.1.5. Ўзбекистон Республикаси Президентининг 2008 йил 28 ноябрдаги “Иқтисодиётнинг реал секторидаги корхоналарни қўллаб-қувватлаш, уларнинг барқарор ишлашини таъминлаш ва экспорт салоҳиятини ошириш бўйича чора-тадбирлар Дастури тўғрисида”ги Фармонида белгиланган вазифаларнинг амалга оширилишига ҳар томонлама кўмаклашиш ва қуйидаги мақсадларга йўналтирилган тадбирларни амалга ошириш:

модернизациялаш, техник ва технологик қайта жиҳозлаш жараёнларини жадаллаштириш, экспортга мўлжалланган сифатли ва рақобатбардош маҳсулотлар ишлаб чиқарилишини таъминловчи замонавий технологияларни жорий қилиш;

ички ва ташқи бозорда маҳсулотлар (ишлар, хизматлар) рақобатбардошлигини ошириш, маҳсулот сотиш ҳажмини ошириш ва янги турдаги маҳсулотлар ишлаб чиқаришни ўзлаштириш;

ишлаб чиқаришда электроэнергия ва материаллар сарфлари ва бошқа харажатларни камайтириш ҳисобига тежамкорликнинг қатъий режимини жорий қилиш, ишлаб-чиқариш харажатлари ва маҳсулот (ишлар, хизматлар) таннархини камайтириш, шу жумладан, технологик жараёнларни такомиллаштириш;

техник, технологик ва ишлаб чиқариш интизомига қатъий риоя қилинишини таъминлаш.

***2.1.2. Меҳнат шартномаси ва бандликни таъминлаш****.*

2.1.2.1. Касблари, малакалари ва улар билан тузилган меҳнат шартномаларига мувофиқ ходимларнинг бандлигини таъминлаш.

2.1.2.2. Меҳнат шартномасини иш берувчининг ташаббуси билан бекор қилинишини фақатгина Касаба уюшма қўмитасининг олдиндан ёзма розилиги олинган ҳолда амалга ошириш (бундан Ўзбекистон Республикаси Меҳнат кодексида назарда тутилган ҳоллар мустасно).

(Қуйидаги ҳолларда меҳнат шартномасини бекор қилинишида касаба уюшма қўмитасининг розилиги талаб қилинмайди:

корхонани тугатилиши муносабати билан;

корхона раҳбари билан тузилган меҳнат шартномасини Меҳнат кодексини 100-моддасининг иккинчи қисмида назарда тутилган асослардан бирига кўра бекор қилишда;

мулк эгасининг алмашиши сабабли корхона раҳбари, унинг ўринбосарлари, бош бухгалтер билан, корхонада бош бухгалтер лавозими бўлмаган тақдирда эса бош бухгалтер вазифасини амалга оширувчи ходим билан меҳнат шартномасини бекор қилишда).

2.1.2.3. Меҳнат шартномасини иш берувчининг ташаббусига кўра бекор қилишга розилик сўраб киритилган тақдимнома касаба уюшмаси қўмитасида Ўзбекистон касаба уюшмалари Федерацияси Кенаши раёсатининг 2016 йил
19 апрелдаги 2-11-сонли қарори билан тасдиқланган “Касаба уюшма органида иш берувчининг тақдимномасини кўриб чиқиш тартиби” асосида кўриб чиқилади.

**Ходим** ва **Иш берувчи** ўртасидаги меҳнат муносабатлари меҳнат тўғрисидаги қонунлар ва бошқа норматив ҳужжатларига биноан ёзма равишда тузилган меҳнат шартномаси билан тартибга солинади. Ишга қабул қилинган шахслар **касаба уюшма қўмитасида** таништирув суҳбатидан ўтказилади.

2.1.2.4. Технологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқариши муносабати билан меҳнат шартномаси бекор қилинганда:

ишда қолдириш учун имтиёзли ҳуқуқ малакаси ва меҳнат унумдорлиги юқорироқ бўлган ходимларга берилади. Малакаси ва меҳнат унумдорлиги бир ҳил бўлган тақдирда Ўзбекистон Республикаси Меҳнат кодексининг 103-моддаси талабларига мувофиқ ишда қолиш афзалликларига эга бўлган ходимлар тоифаларини аниқлаш;

ишлаб чиқариш зарурияти ва аҳамиятини инобатга олган ҳолда вақтинча ва ўриндошлик лавозимида ишлаётганлар сонини чеклаш;

ишдан бўшатилаётган ходим корхонасига зарур бўлган ихтисослик бўйича меҳнат муносабатларини давом эттириш хоҳишини билдирса, унинг қайта ўқитилишини ташкил қилиш ва ўқиш даврида унга ўртача иш ҳақи тўлаш.

2.1.2.5. Таркибий бўлинмалар, бўлимлар ва бошқаларни тугатиш ёки таркибий жихатдан қайта ўзгартириш масалалари тўғрисида касаба уюшма қўмиталарини олдиндан хабардор қилиш.

2.1.2.6. Ходимнинг ташаббуси билан уни вақтинча бошқа ишга ўтказиш Ўзбекистон Республикаси Меҳнат Кодексининг 94-моддаси талабларига риоя қилинган ҳолда жамоа шартномалари орқали белгиланган тартибда амалга оширилиши таъминланади.

2.1.2.7. Ишлаб чиқариш зарурияти ёки бекор туриб қолиши муносабати билан ходимни унинг розилигисиз вақтинча бошқа ишга ўтказиш ва бунда унинг меҳнатига ҳақ тўлаш Ўзбекистон Республикаси Меҳнат Кодексининг 95-моддаси талабларига риоя қилинган ҳолда жамоа шартномалари орқали белгиланган тартибда амалга оширилиши таъминланади.

Ишлаб чиқариш зарурияти ёки бекор туриб қолиниши муносабати билан иш берувчининг ташаббуси билан ходим (ўзининг розилигисиз) вақтинча бошқа ишга ўтказилиши мумкин. Ишлаб чиқариш зарурияти деб ҳисобланувчи ҳолатлар жамоа шартномаларида белгилаб қўйилади.

Ишлаб чиқариш, ташкилий техник тусдаги ёки бошқа объектив сабабларга кўра ишни вақтинча тўхтатилиши бекор туриб қолиш деб ҳисобланади.

Вақтинча бошқа ишга ўтказишлар муддати ишлаб чиқариш заруриятини келтириб чиқарган омилларни бартараф этиш вақти билан, бекор туриб қолишларда эса – бекор туриб қолинишнинг бутун даври билан белгиланади. Барча ҳолларда иш берувчининг ташаббуси билан ходимни вақтинча бошқа ишга ўтказиш муддатининг чегараси йил давомида **60 кундан** ошмаслиги керак.

Ходим иш берувчининг ташаббуси билан вақтинча бошқа ишга ўтказилган даврда унга бажарилаётган ишга қараб, лекин аввалги ўртача иш хақидан кам бўлмаган миқдорда хақ тўланади.

2.1.2.8. Ходимларни дам олиш ва байрам кунларида ишга жалб қилиш Ўзбекистон Республикаси Меҳнат Кодексининг 130–132-моддалари талабларига риоя қилинган ҳолда жамоа шартномалари орқали белгиланган тартибда амалга оширилиши таъминланади.

2.1.2.9. Ҳудудий бандлик дастурига киритилган тизим корхоналаридаижтимоий ҳимояга муҳтож шахсларни иш жойи билан таъминлаш учун маҳаллий хокимиятлар белгиланган квоталарга амал қилинган ҳолда қўшимча иш ўринлари яратилишини таъминлаш.

2.1.2.10. Ўзбекистон Республикаси Президентининг 2006 йил 5 январдаги “Йирик саноат корхоналари билан касаначиликни ривожлантириш асосидаги ишлаб чиқариш ва хизматлар ўртасида кооперацияни кенгайтиришни рағбатлантириш чора-тадбирлари тўғрисида”ги ПФ–3706-сонли Фармони ва Вазирлар Маҳкамасининг 2006 йил 11 январдаги 4-сонли қарори билан тасдиқланган “Касаначилик меҳнати тўғрисидаги Низом”га мувофиқ касаначилик меҳнати жорий қилинган корхоналарда касаначиларнинг ижтимоий-иқтисодий манфаатлари ва меҳнат кафолатларини жамоа шартномалари орқали таъминлаш.

2.1.2.11. Иш берувчи ходимларни тайёрлаш, қайта тайёрлаш ва уларнинг малакаларини ошириш бўйича йиллик сарф-харажатларни молиялаштириш маблағларини тасдиқлайди.

2.1.2.12. Яширин ишсизлик холатларида (ходимнинг айбисиз бўш туриб қолишлар, қисқартирилган иш режими ва ҳ. к) корхоналар ходимлари учун мазкур келишувда кўзда тутилган ҳуқуқ, имтиёз ва кафолатларни сақлаш.

2.1.2.13. Штатлар қисқартирилганда Меҳнат кодексининг 103-моддасида кўзда тутилган ходимлар тоифаларидан ташқари пенсия ёшига тўлишига 2 йил қолган ходимларга ҳам ишда қолишда афзаллик берилади.

2.1.2.14. Штатлар қисқартирилиши муносабати билан ишдан бўшатилган тегишли малакага эга бўлган ходимларга корхонада очиладиган вакант лавозимларни эгаллаш бўйича имтиёзли ҳуқуқ берилади.

***2.1.3. Иш вақти ва дам олиш вақти***

2.1.3.1. Бир хафталик иш вақтининг нормал муддати 40 соатдан ортиқ бўлмаслиги керак. Сменада (навбатда) туриб ишлайдиган ходимларнинг иш вақти, иш вақтини жамлаб ҳисоблаш амалга оширилган ҳолда смена графигига мувофиқ аниқланади ва ҳисобга олинадиган даврдаги иш вақтининг муддати иш соатларининг нормал миқдоридан ошиб кетмаслиги керак.

2.1.3.2. Тармоқ ходимлари учун иш вақти ва дам олиш вақтларининг режими Ўзбекистон Республикасининг меҳнат қонунчилиги ҳужжатларига мувофиқ ички меҳнат тартиб-қоидалари билан белгиланади.

2.1.3.3. Қўйидагилар учун қисқартирилган (бир ҳафтада 36 соатдан ошмайдиган) иш вақти белгиланади:

18 ёшга тўлмаган ходимлар учун;

I ва II гуруҳ ногиронларига;

ноқулай меҳнат шароитларида ишлаётган ходимлар учун;

уч ёшгача фарзанди бўлган аёллар учун.

Ҳар бир корхонадаги меҳнат шароитлари ноқулай бўлган ишлар рўйхати ва улардаги иш вақтининг аниқ муддати Ўзбекистон Республикаси Бандлик ва меҳнат муносабатлари вазирлиги ҳамда Соғликни сақлаш вазирлиги томонидан
тасдиқланган меҳнат шароитларини баҳолаш услубиятига асосланган ҳамда амалдаги қонуний ва меъёрий ҳужжатлар талаблари инобатга олинган ҳолда тегишли жамоа шартномалари орқали белгиланади (МК 116–117-моддалари).

2.1.3.4. Ходимни унинг розилиги билангина ишдан ташқари вақтларда ишга жалб қилиш. Бунда иш сменаси 12 соатдан иборат бўлган ишчиларни, оғир ва зарарли меҳнат шароитларида ишлаётган ходимларни, ҳомиладор аёлларни ва
18 ёшга тўлмаган шахсларни ишдан ташқари вақтда ишга жалб қилмаслик
(МК 124–моддаси).

2.1.3.5. Иш вақтидан ташқари ишнинг муддати ҳар бир ходим учун сурункасига икки кун давомида тўрт соатдан (меҳнат шароити оғир ва зарарли ишларда – бир кунда икки соатдан) ва йилига 120 (бир юз йигирма) соатдан ортиқ бўлмаслигини таъминлаш.

2.1.3.6. Иш вақти жамлаб ҳисобга олинадиган иш режимида банд бўлган ходимларга меҳнатга ҳақ тўлашнинг вақтбай шакли бўйича ҳар ойда тўланадиган иш ҳақи миқдори, ҳисобга олинадиган давр якунлари бўйича кейинчалик тўғриланиш шарти билан, тенглаштирилиши кафолатланади. Бунда ҳисобга олинадиган давр мобайнида иш соатларининг норматив миқдоридан ортиқ ишланган вақт учун ходимнинг хоҳишига кўра унга иш вақтидан ташқари вақтда бажарилган ишлар учун тўланадиган миқдорларда ҳақ тўланади ёки дам олиш куни берилади.

2.1.3.7. Ҳомиладор аёлнинг, ўн тўрт ёшга тўлмаган фарзанди (16 ёшга–тўлмаган ногирон фарзанди) бор аёлнинг шу жумладан ҳомийлигида шундай фарзанди бор аёлнинг ёки оиланинг бетоб аъзосини парвариш қилиш билан банд бўлган ходимнинг илтимосига кўра, тиббий хулосасига мувофиқ уларга 4 соатдан кам бўлмаган тўлиқсиз иш куни ёки 20 соатдан кам бўлмаган тўлиқсиз иш ҳафтаси белгиланади.

Тўлиқсиз иш куни ёки тўлиқсиз иш ҳафтаси учун ходимларга ишлаган ҳақиқий иш вақтларига ҳақ тўланади (МК 119, 229-моддалари).

2.1.3.8. Йиллик асосий таътил 15 иш куни (қонун ҳужжатларига биноан асосий узайтирилган таътиллар ўрнатилган ходимлардан ташқари) ва қўшимча
9 иш куни – жами 24 иш кунидан иборат таътиллар барча ходимлар учун белгиланади.

2.1.3.9. Меҳнат жараёнида соғлигига физикавий, кимёвий, биологик ва ишлаб чиқаришнинг бошқа зарарли омиллари таъсир этадиган ходимларга Ўзбекистон Республикаси Бандлик ва Меҳнат муносабатлари вазирлиги ҳамда Соғлиқни сақлаш вазирлиги томонидан тасдиқланган “Меҳнат шароитларини баҳолаш ва меҳнат шароитлари бўйича иш ўринларини аттестация қилиш услуби”га (Ўзбекистон Республикаси Адлия вазирлиги томонидан 1996 йил 28 майда 247-сон билан давлат рўйхатидан ўтказилган) мувофиқ иш жойларини аттестациядан ўтказиш натижаларига кўра қуйидагича қўшимча таътиллар бериш:

3-класс I-даражали зарарли меҳнат шароитларида ишловчилар учун –
3 кун;

3-класс II-даражали зарарли меҳнат шароитларида ишловчилар учун –
4–6 кун;

3-класс III-даражали зарарли меҳнат шароитларида ишловчилар учун –
7–12 кун;

3-класс IV-даражали зарарли меҳнат шароитларида ишловчилар учун –
13–18 кун;

4-класс ҳавфли (экстремал) меҳнат шароитларида ишловчилар учун –
19 – 24 кун.

2.1.3.10. Қўйидаги ҳолларда ходимларга ҳақ тўланадиган қўшимча таътил бериш:

ходимнинг никоҳ тўйида – 3 кун;

фарзанди туғилганда (отага) – 1 кун;

фарзандларининг никоҳ тўйларида – 3 кун;

яқин қариндоши вафот этганда – 3 кун;

ходимнинг сафарбарлик чақирув резервига юборилиши даврида – 30 кун.

Ходимнинг ота-онаси, ака-укаси, опа-синглиси, фарзанди ҳамда турмуш ўртоғи унинг яқин қариндошлар деб ҳисобланадилар.

2.1.3.11. Қуйидаги ходимларга таътил уларнинг хоҳишига кўра ёзги ёки улар учун қулай бўлган бошқа вақтда берилиши керак:

ўн тўрт ёшга тўлмаган битта ёки ундан ортиқ болани (ўн олти ёшга тўлмаган ногирон болани) тарбиялаётган ёлғиз ота, ёлғиз онага (бева эркаклар, бева аёллар, никоҳдан ажрашганлар, ёлғиз оналарга) ва муддатли ҳарбий хизматни ўтаётган ҳарбий хизматчиларнинг хотинларига;

I ва II гуруҳ ногиронларига;

ўн саккиз ёшга тўлмаган шахсларга;

таълим муассасаларида ишлаб чиқаришдан ажралмаган ҳолда ўқиётганларга (МК 250-моддаси);

2.1.3.12. Ходимнинг аризасига биноан унга иш ҳақи сақланмаган ҳолда таътил берилиши мумкин, унинг муддати ходим билан Иш берувчи ўртасидаги келишувга биноан белгиланади, лекин у ўн икки ойлик давр мобайнида жами уч ойдан ортиқ бўлмаслиги керак.

2.1.3.13. Меҳнат шартномаси бекор қилинганда (шу жумладан, унинг муддати тугаши муносабати билан ҳам) ходимнинг хоҳишига кўра, йиллик асосий ва қўшимча таътилларни бериб, ундан кейин меҳнат муносабатларини бекор қилиш мумкин. Бу ҳолда таътил тугаган кун меҳнат шартномаси бекор қилинган кун деб ҳисобланади.

2.1.3.14. Меҳнат таътилларининг умумий давомийлиги (қўшимча таътиллар билан биргаликда) 48 иш кунидан ортиқ бўлмаслиги керак.

2.1.3.15. Йиллик таътилларни бериш навбати ва тартиби календар йил бошлангунга қадар иш берувчи томонидан касаба уюшма қўмитаси билан келишилган ҳолда тасдиқланадиган жадвалга мувофиқ Ўзбекистон Республикаси Меҳнат кодексининг 143–144-моддалари талабларига риоя қилинган ҳолда аниқланади.

2.1.3.16. Балоғат ёшига етмаган (4 ва ундан ортиқ) фарзандлари бўлган аёллар учун ойлик иш ҳақларини сақлаган ҳолда иш ҳафтасини 1 соатга қисқартириш.

2.1.3.17. Ходимга иш ҳақи сақланмаган ҳолда бериладиган муддати икки ҳафтадан ортиқ бўлган таътил даврини ҳам йиллик асосий таътилни олиш ҳуқуқини берувчи меҳнат стажига қўшилмайди (МК 142-моддаси).

2.1.3.18. Таътил бошланмасдан олдин охирги иш кунида таътил учун ҳақ тўланишини таъминлаш (МК 148 моддаси).

2.1.3.19. Меҳнат кодексининг 150-моддасида кўрсатиб ўтилган ходимлардан ташқари (I ва II гурух ногиронлари, ўн икки ёшга тўлмаган икки ва ундан ортиқ болани тарбиялаётган аёллар) қуйидаги ходимларга ҳам уларнинг хохишига кўра иш хақи сақланмаган ҳолда муқаррар тартибда 14 календар кунга қадар таътил берилади:

а) бетоб оила аъзосини парваришлаётган ходимларга;

б) 30 ёшгача бўлган ёш оила аъзоларига;

2.1.3.20. Таълим муассасаларида ишлаб чиқаришдан ажралмаган ҳолда ўқувчилар ва ўн саккиз ёшга тўлмаган шахслар, аёллар ва оилавий вазифаларни бажариш билан машғул бўлган шахслар учун имтиёзлар Ўзбекистон Республикаси Меҳнат Кодексининг 14-боби талабларига риоя қилинган ҳолда жамоа шартномалари орқали белгиланади.

2.1.3.21. Ўзбекистон Республикаси Президентининг 2017 йил 28 декабрдаги “2018 йилда расмий саналарни нишонлаш даврида қўшимча ишланмайдиган кунларни белгилаш ва дам олиш кунларини кўчириш тўғрисида”ги
ПФ–5290-сонли Фармонига мувофиқ 2018 йилнинг 2 январь, 20 март ва 31 август иш кунлари қўшимча дам олиш кунлари деб эълон қилинди.

Юқорида кўрсатилган қўшимча дам олиш кунларининг берилиши муносабати билан ходимларнинг йиллик асосий ва қўшимча таътиллари давомийлиги уч кунга қисқармайди”.

***2.1.4. Меҳнатга ҳақ тўлаш.***

2.1.4.1. Ўзбекистон Республикаси Меҳнат Кодексининг 9-боби талабларига риоя қилинишини таъминлаш.

2.1.4.2. “Ўзбекгидроэнерго” АЖ ва тизим корхоналарида ишлаётган ходимлар учун тариф сеткаси бўйича тарификация қилиниши таъминланади. Ходимнинг тариф ставкаси миқдори ўрнатилган энг кам ойлик иш ҳақи миқдори ва тегишли лавозим даражасининг тариф коэффициентини кўпайтмасини оширувчи коэффициентга кўпайтириш йўли билан аниқланади:

Тс= ЭКИҲМ\* Тк\* ОК

Тс–Тариф стафкаси

ЭКОИҲМ–энг кам ойлик иш ҳаққи миқдори

Тк–тариф коэффициенти

ОК–Оширувчи коэффициент

2.1.4.3. Тармоқ тизимидаги барча корхона ва ташкилотларда меҳнатга ҳақ тўлашнинг шакли ва тизими, турли устамалар, мукофотлар, қўшимча ва компенсация тўловларининг аниқ миқдорлари амалдаги қонунчилик хажжатларига асосан ишлаб чиқилган, касаба уюшма қўмиталари билан келишилган ички меъёрий хужжатларга мувофиқ белгиланади ва жамоа шартномаларида мустахкамлаб қўйилади. Меҳнат муносабатларига оид тармоқ миқёсидаги рахбарий ҳужжатлар касаба уюшма Республика Кенгаши билан келишилган ҳолда қабул қилинади.

2.1.4.4. Меҳнатга хақ тўлаш ва моддий рағбатлантиришнинг амалдаги тизими, шакли ва шартларини қайта кўриб чиқиш ва уларнинг ходимлар аҳволини ноқулай томонга ўзгартирадиган янги тизими ва шаклини киритиш камида икки ой олдин ходимларнинг албатта розилигини олиш шарти билан ҳамда касаба уюшма қўмитаси билан расман келишилган ҳолда амалга оширилади.

2.1.4.5. Мукофот чораклар бўйича ишлаб чиқариш кўрсаткичи бажарилиши натижаларига кўра, яъни электр энергияси ишлаб чиқариш кўрсаткичи бажаришига қараб режа бажарилган ҳолда ҳисобланади.

Мукофот ҳар чоракда бир маротаба ҳисоботлар топширилгандан кейин бир ой давомида берилади. Унинг миқдори ҳаражатлар сметасига киритилиб, умумий иш ҳақи фонди доирасида ҳисобланади.

2.1.4.6. Ҳар бир ходимнинг мансаб вазифаси ойлик иш ҳақидан келиб чиқиб, ҳақиқатда ишлаган вақти ва қўлга киритилган умумий натижаларга қўшган ҳиссасига мутаносиб равишда мукофот ҳисобланади.

Ходимнинг қўлга киритилган умумий кўрсаткичларга қўшган ҳиссаси иш вақтидан унумли фойдаланганлиги, муҳим топшириқларни бажарганлиги, шу билан бирга меҳнат интизомини бузган ҳоллари, ўз мансаб вазифаларини тўлиқ ёки қисман бажармаганлиги, ишдан тез-тез жавоб сўраши, кечикиб келиши, иш вақтини самарасиз ўтказиши ва бошқа салбий ҳолатларни ҳисобга олиш йўли билан аниқланади.

2.1.4.7. Умумий меҳнат натижалари учун мукофот миқдорларини камайтириш ҳар бир ҳолатда сабаблари кўрсатилиб, раҳбар буйруғи билан расмийлаштирилади.

2.1.4.8. Меҳнат шартномаси ходимлар ташаббуси билан, ёки интизомий жазо тариқасида бекор қилинганда, агар улар мукофот ҳисобланган даврда бир ойдан кам ишлаган бўлсалар, уларга мукофот ҳисобланмайди.

2.1.4.9. Касаллик туфайли, нафақага чиқиш, ҳарбий хизматга чақирилиши, ўқишга кириши, штатлар жадвали қисқартирилиши муносабати билан ишдан бўшатилган ходимлар бир ойдан кам ишлаган бўлсалар, ишлаган кунларига мутаносиб тарзда мукофот ҳисобланади.

2.1.4.10. Мукофот миқдори ҳисоб-китоб қилинаётган чоракнинг охирги ойида штатлар жадвали бўйича тасдиқланган иш ҳақидан келиб чиқиб ишлаган кунларига мутаносиб равишда ҳисоблаб берилади.

2.1.4.11. Қуйидаги ҳолатларда алоҳида ходимлар учун мукофот миқдори
50 фоизгача камайтирилиши мумкин:

- муҳим ва назорат остидаги топшириқларни ўз вақтида бажармаганлиги учун 30 фоизгача;

- чорак ва йиллик ҳисоботларни ўз вақтида топширмаганлиги учун
30 фоизгача;

- бир маротаба меҳнат интизомини бузганлиги учун 30 фоизгача;

- такроран меҳнат интизомини бузганлиги учун 50 фоизгача;

2.1.4.12. Асосий хўжалик фаолияти якунлари бўйича ходимларга мукофот ҳисоблаш жараёнида раҳбар ўринбосарлари, бўлим бошлиқларининг таклифлари, улар қўл остида ишлайдиган ходимларга нисбатан ўрганиш ва муҳокама қилиш учун қабул қилинади.

2.1.4.13. Қурилаётган муҳим стратегик объектларни (ГЭСлар, йирик подстанциялар, электр ўтказгич линиялар ва бошқалар) белгиланган муддатларда фойдаланишга топширилганлиги, қурилиш қийматини сметага нисбатан арзонроқ бўлиши таъминланганлиги учун қурилишда фаол қатнашган ходимларга ойлик иш ҳақининг 1-3 бароваригача пул мукофоти берилади.

2.1.4.14.Ўзбекистон Республикаси Меҳнат Кодексининг 180-моддасига мувофиқ рағбатлантириш иш ҳақи тизими билан боғлиқ бўлмайди ва жамиятда ишлаётган ходимларни самарали меҳнатга мотивация қилиш учун қўлланилади. Ходимларни қуйидагича моддий рағбатлантириш кўзда тутилади:

- Ўзбекистон Республикаси “Наврўз” умумхалқ байрами, Мустақиллик байрами ва Ўзбекистон Республикаси Конституцияси куни муносабати билан – бир ойлик иш ҳақи миқдорида;

- “Энергетиклар куни” касбий байрами муносабати билан 0,5 ойлик иш ҳақи миқдорида;

- Ўзбекистон Республикаси Давлат Мустақиллиги байрами муносабати билан жамиятда ишлаб, нафақага чиққан фахрийлар охирги мансаб вазифаларининг ҳозирги кундаги ойлик иш ҳақининг 0,5 ставкаси миқдоригача, жамиятда 1941-1945 йиллар урушида қатнашган ва имтиёзлари бўйича уларга тенглаштирилган ходимлар Ўзбекистон Республикаси Президенттининг Хотира ва қадрлаш куни муносабати билан уруш фахрийларини тақдирлаш тўғрисидаги Фармони (Қарори)да белгиланган миқдорда, 8-март Хотин-қизлар куни муносабати билан ишлаётган ва фахрий аёллар – Республикада қабул қилинган энг кам ойлик иш ҳақининг 3 баробари миқдоригача пул ёки қимматли буюмлар билан тақдирланадилар.

- Ходимлар нафақага чиқишлари муносабати билан ишдан бўшаётган пайтда, икки ойлик иш ҳақи миқдорида пул ёки қимматбаҳо буюмлар билан рағбатлантирилади.

- Ходимни 50, 60 ва 70 йиллик юбилейлари муносабати билан бир ойлик иш ҳақи миқдорида пул ёки қимматбаҳо буюмлар билан рағбатлантирилади.

2.1.4.15. Интизомий жазога тортилган ходимларга нисбатан, жазо амал қилиш муддати давомида Меҳнат Кодексининг 181 ва 183 моддаларига мувофиқ рағбатлантириш чоралари қўлланилмайди.

2.1.4.16. Интизомий жазога тортилган ходимларга нисбатан рағбатлантириш чоралари қўлламаслик сабаблари кўрсатилиб, ҳар бир ҳолатда Бошқарув раиси буйруғи билан расмийлаштирилади.

2.1.4.17. Ходимнинг айбисиз юзага келган бўш туриб қолишлар учун ўртача иш ҳақининг сақланишини таъминлаш.

2.1.4.18. МК–161-моддаси талабларига риоя қилинишини таъминлаш мақсадида иш ҳақидан қарздорликка йўл қўймаслик борасида ўз вақтида чоралар кўриш.

2.1.4.19. Корхоналар раҳбарларига бевосита тармоқ тизимида амалий фаолият билан шуғулланаётган, фахрий унвонга эга бўлган шахсларга нисбатан қонунчиликда белгиланган тартибда қўшимча тўловлар тўлаш.

2.1.4.20. Тармоқ тизимида кадрлар қўнимсизлигига йўл қўймаслик, ходим-ларнинг ишдан манфаатдорлигини ошириш мақсадида уларнинг меҳнат стажларини инобатга олган ҳолда “Хизмат қилган йиллари учун рағбатлантириш” низомига мувофиқ ҳақ тўлаш.

2.1.4.21. Дам олиш ва байрам кунларидаги, ишдан ташқари вақтдаги ишлар учун икки баробардан кам бўлмаган миқдорда ҳақ тўланишини ёки бир баробар ҳақ тўлаган ҳолда дам олиш кунлари (отгул) берилишини таъминлаш.

2.1.4.22. Тунги вақтдаги (соат 22-00 дан то 6-00 гача) ишнинг ҳар бир соати учун бир ярим баробар миқдорда ҳақ тўлаш (МК 158-моддаси).

2.1.4.23. Меҳнат кодексининг 171–173-моддаларида кўзда тутилган ҳаражатлар ходим томонидан тегишли ҳужжатлар тақдим этилганда жамоа шартномаларида белгиланган тартибда ва миқдорларда қопланишини таъминлаш.

2.1.4.24. Қишлоқ хўжалик ишларига жалб қилинган ходимларга ҳақиқий ишлаган кунлари учун ўртача ойлик иш ҳақи миқдорида ҳақ тўлаш.

2.1.4.25. Ходимларга иш хақи ҳар ярим ойда бир марта жамоа шартномасида белгилаб қўйилган кунда тўланади.

2.1.4.26. Ходимларга иш хақи тўлаш белгиланган муддатларга нисбатан корхонанинг депозит ҳисоб рақамида маблағ йўқлиги сабабли кечиктирилганда – **Иш берувчи** (Вазирлар Маҳкамасининг 2002 йил 19 мартдаги 88-сонли қарорига мувофиқ) иш хақини тўлаш учун банкдан кредит олиш мажбуриятларини ўз зиммасига олади.

2.1.4.27. Корхона раҳбарияти айби билан иш ҳақи тўловлари кечиктирилганда раҳбарларга нисбатан мукофотдан махрум этиш ва ўртача ойлик иш ҳақининг 30%дан–50%гача жарима солиш чораларини қўллаш.

2.1.4.28. Ишлаб чиқариш ва ишлаб-чиқариш билан боғлиқ бўлмаган соҳа ходимлари учун тармоқ миқёсида амалда бўлган ЯТСнинг 1 разряди миқдорини Республикада белгиланган ягона тариф сеткасининг 1 разряди миқдоридан кам бўлмаслигини таъминлаш.

2.1.4.29. Молиявий имкониятлардан келиб чиққан ҳолда номинал иш ҳақи миқдорини ошириш масалаларини кўриб чиқиш ва тармоқ миқёсида ўртача ойлик иш ҳақи миқдорини (барча тўловлар ва устамаларни инобатга олган ҳолда) Республикада белгиланган энг кам иш ҳақининг 8 баробаридан кам бўлмаган миқдоргача етказиш.

2.1.4.30. Меҳнатга ҳақ тўлаш жамғармасида тариф қисмининг улуши 50 % дан кам бўлмаслигини таъминлаш тавсия этилади.

2.1.4.31. Ўзбекистон Республикаси Молия вазирлиги ва Ўзбекистон Республикаси Бандлик ва Меҳнат муносабатлари вазирлиги томонидан 2003 йил 24 июлдаги 83 ва 7/12-сон билан тасдиқланган “Ўзбекистон Республикаси ичкарисадаги хизмат сафарлари тўғрисида йўриқномани тасдиқлаш ҳақида”ги қарори (Адлия вазирлиги томонидан 2003 йил 29 августда 1268-сон билан рўйхатга олинган) ва Меҳнат кодексининг 171-моддасига мувофиқ қуйидаги тўловларни ўз ичига олувчи Ўзбекистон Республикаси худуди бўйича хизмат сафарлари учун тўланадиган компенсация тўловлари:

а) йўл кира харажатлари норматив асосида;

б) доимий турар жойидан бошқа жойда яшаш, шу жумладан уй-жой ижараси билан боғлиқ харажатлар;

в) Республикада белгиланган энг кам ойлик иш хақининг камида 8-10% миқдорида суткалик харажатлар;

г) иш берувчининг рухсати ёки розилиги билан ходим томонидан қилинган бошқа харажатлар.

2.1.4.32. Ўзбекистон Республикасидан ташқаридаги хизмат сафарлари учун тўланадиган компенсация тўловлари Ўзбекистон Республикаси Молия вазирининг 2015 йил 19 октябрдаги “Вазирликлар, идоралар, корхоналар ва ташкилотлар ходимлари Ўзбекистон Республикаси ташқарисига хизмат сафарига юборилганда хизмат сафари харажатлари учун маблағлар бериш тартиби тўғрисидаги низомни тасдиқлаш ҳақида”ги 92-сонли буйруғи билан (Ўзбекистон Республикаси Адлия вазирлиги томонидан 2015 йил 19 ноябрда 2730-сон билан рўйхатдан ўтказилган) амалга оширилади.

Касаба уюшмаси ходимларининг хизмат сафарлари билан боғлиқ харажатлар Иш берувчи маблағлари ҳисобидан тўлаб берилади.

2.1.4.33. Ходим давлат ёки жамоат вазифаларини, иш берувчи ва меҳнат жамоаси манфаатларига доир вазифаларни бажаришда ҳамда жамият манфаатларига доир харакатлар қилганда ана шу вазифаларни бажариш вақтида унинг ўртача иш ҳақини сақлаш (МК 165–167-моддалари, Ўзбекистон Республикаси Вазирлар Маҳкамасининг 1997 йил 11 мартдаги 133-сонли қарорини 5-иловаси).

2.1.4.34. Тармоқ миқёсида амалда бўлган Низомларга мувофиқ қуйидаги тўловларни амалга ошириш:

“Ўзбекгидроэнерго” АЖ ва унинг тизим корхоналари (гидроэлектростанциялари) ишчи-ҳодимларининг кўп йиллик хизмати учун бир марталик мукофотлаш тартиби тўғрисидаги Низом;

“Ўзбекгидроэнерго” АЖ тизим корхоналари (гидроэлектростанциялар) ва ижро аппарати ҳодимларини ишлаб чиқариш фаолиятининг асосий кўрсаткичлари натижаларига кўра мукофотлаш тўғрисидаги Низом

“Ўзбекгидроэнерго” АЖ ижро аппарати ва унитар корхоналар ходимларига моддий ёрдам тўловлари тўғрисида Низом.

***2.1.5. Меҳнатни муҳофаза қилиш***

2.1.5.1. Меҳнатни муҳофаза қилиш соҳасида:

а) Ўзбекистон Республикасининг амалдаги қонунчилик ҳужжатлари талабларига риоя қилинишини, саноат хавфсизлиги, атроф-мухит муҳофазаси, давлат ва тармоқ стандартлари ҳамда меъёрларининг бажарилишини таъминлаш. Саноат хавфсизлиги ва меҳнат муҳофазасини бошқариш тизимини мамлакат ва хориждаги энг илғор тажрибалар асосида Ўзбекистон Республикаси қонунчилигига мувофиқ ташкил қилиш, хужжатларни давлат стандарти ГОСТ 12.0.230-2007 талабларига мувофиқ расмийлаштириш;

б) ишлаб чиқариш фаолиятини қонунчилик талаблари ва корхона томонидан саноат хавфсизлиги, меҳнат ва атроф-муҳит мухофазаси бўйича қабул қилинган талаблар, амалий ва режалаштирилган фаолиятдаги ҳамда ишлаб чиқарилаётган ва кўрсатилаётган хизматлардаги юқори даражали саноат хатарларини инобатга олган ҳолда режалаштириш ва амалга ошириш;

в) авариявий холатларни олдини олиш бўйича амалий ва барча мавжуд чора-тадбирларни бажариш, авариялар содир бўлган холатда эса – ходимлар саломатлиги, атроф-мухит ва мол-мулкка таъсир оқибатларини юмшатиш чораларини кўриш;

г) тармоқ ходимлари, корхоналар ва акциядорлик жамиятлари ишлаб чиқариш объектларида иш олиб борувчи пудратчилардан саноат хавфсизлиги, меҳнат ва атроф-муҳит муҳофазаси бўйича тармоқ миқёсида қабул қилинган тегишли стандартлар ва меъёрларга риоя қилишларини талаб қилиш;

д) корхоналарнинг барча ходимларини саноат хатарларини аниқлаш ва бошқаришда фаол иштирок этишга жалб қилиш. Бу борада акциядорлик компаниялари ижроия аппарати ва ишлаб чиқариш объектлари ходимларини ўқитиш, малакасини ошириш ва рағбатлантириш чораларини амалга ошириш;

е) зарурат туғилганда корхонанинг саноат хавфсизлиги, меҳнат ва атроф-муҳитни муҳофаза қилиш соҳасидаги сиёсатини қайта кўриб чиқиш, тузатишлар киритиш ва такомиллаштириш;

ж) корхонанинг саноат хавфсизлиги, меҳнат ва атроф-муҳитни муҳофаза қилишга оид сиёсатидаги барча ўзгаришларни ходимларга, меҳнат жамоасига, хокимиятнинг ижро органларига, назорат органларига, шериклар ва бошқа манфаатдор томонларга етказиш;

з) меҳнат ва атроф-муҳит муҳофазаси, хавфсизлик техникасига оид фаолият бўйича акционерлар ва меҳнат жамоаси олдида вақти-вақти билан йилда камида икки марта ҳисоботлар бериб бориш;

и) корхонанинг барча ходимларидан хавфсизлик техникаси, меҳнат ва атроф-муҳит муҳофазаси бўйича ишларни амалдаги қоидалар ва меъёрларга мувофиқ амалга оиришни талаб қилиш.

2.1.5.2. Ўзбекистон Республикасининг 2016 йил 22 сентябрдаги “Меҳнатни муҳофаза қилиш тўғрисида”ги Қонунининг 12-моддасига мувофиқ ишлаб чиқариш фаолиятини амалга оширувчи, ходимларининг сони эллик киши ва ундан ортиқ бўлган ҳар бир ташкилотда меҳнатни муҳофаза қилиш талабларига риоя этилишини таъминлаш, уларнинг бажарилиши устидан назоратни амалга ошириш мақсадида меҳнатни муҳофаза қилиш хизмати ташкил этилади ёки меҳнатни муҳофаза қилиш бўйича тегишли тайёргарликка эга бўлган мутахассис лавозими жорий этилади. Элликта ва ундан ортиқ транспорт воситаси мавжуд бўлган ташкилотда йўл ҳаракати хавфсизлиги хизмати ҳам ташкил этилади ёки йўл ҳаракати хавфсизлиги бўйича мутахассис лавозими жорий этилади.

2.1.5.3. Касаба уюшма Республика Кенгаши билан хамкорликда “Ишлаб чиқаришда жарохатланиш ва касбий касалланишни олдини олиш бўйича тармоқ дастури”ни ишлаб чиқиш ҳамда унда белгиланган тадбирларни тўла ҳажмда ва белгиланган муддатларда бажарилишини таъминлаш.

2.1.5.4. Қуйидагиларнинг амалга оширилишини таъминлаш:

а) “Хавфли ишлаб чиқариш объетларининг саноат хавфсизлиги соҳасида фаолият юритувчи корхона ва ташкилотлар учун саноат хавфсизлигининг умумий талаблари”га сўзсиз риоя қилинишини;

б) тизимдаги корхоналарда Ўзбекистон Республикасининг норматив-хуқуқий ҳужжатлари ва саноат хавфсизлиги талабларини белгиловчи меъёрий-техник хужжатлар, тегишли услубий ва ташкилий ҳужжатларнинг мавжудлигини;

в) иш берувчиларнинг фуқаролик жавобгарлигини мажбурий суғурта қилиш бўйича шартномалар тузилишини (Ўзбекистон Республикасининг “Иш берувчиларнинг фуқаролик жавобгарлигини мажбурий суғурта қилиш тўғрисида”ги қонуни, Вазирлар Маҳкамасининг 2009 йил 24 июндаги 177-сонли қарори);

г) тармоқ тизимидаги ҳар бир корхонада меҳнат мухофазаси тадбирлари учун зарур бўлган ва жамоа шартномалари орқали белгиланадиган маблағларнинг ажратилишини;

д) солиқлар ва бошқа мажбурий тўловлар тўлангандан сўнг қоладиган корхона фойдаси ҳисобидан, юридик ва жисмоний шахсларнинг ихтиёрий ажратмалари ва қонунчиликка мувофиқ бошқа тушумлар ҳисобидан меҳнат муҳофазаси жамғармаси ташкил қилинишини (Ўзбеккистон Республикаси Вазирлар Маҳкамасининг 2008 йил 12 ноябрдаги 245-сонли қарори);

е) мақоми бўйича корхонанинг асосий хизмат бўлинмаларига тенглаштирилган меҳнат муҳофазаси ва хавфсизлик техникаси, йўл харакати хавфсизлиги хизматининг (мутахассисларининг) фаолиятини касаба уюшма қўмитаси билан келишилган низомларга мувофиқ ташкил қилинишини;

ж) тармоқ корхоналари таркибий бўлинмаларининг барча тоифадаги ходимлари, пудратчилар вакиллари ва иш майдонларига ташриф буюрувчилар учун шахсий ҳимоя воситалари, махсус кийим ва махсус пойафзалларга қўйиладиган талабларга жавоб берадиган корпоратив стандартларни жорий этиш.

2.1.5.5. Ишлаб чиқаришда юз берган бахтсиз ходисаларда касбий касалланиш ёки ходимнинг соғлигига шикаст етказилганда иш берувчи томонидан бир йўла тўланадиган нафақалар ҳамда зарарларни қоплаш тўловларини Ўзбекистон Республикаси Вазирлар Маҳкамасининг 2005 йилл 11 февралдаги “Ходимларга уларнинг меҳнат вазифаларини бажариш билан боғлиқ ҳолда жарохатланиши, касб касалликларига чалиниши ёки саломатликнинг бошқа хил шикастланиши туфайли етказилган зарарни тўлаш Қоидаларини тасдиқлаш тўғрисида”ги 60-сонли қарорида белгиланган миқдорларда ва тартибда тўлаш.

2.1.5.6. Хизмат вазифасини бажариш билан боғлиқ ҳолда шикастланиш, касбий касалланиш ёки саломатлигига бошқа зарар етиши сабабли ходим вафот этганда унинг оиласига олти йиллик ўртача иш хақидан кам бўлмаган миқдорда бир йўла нафақа тўлаш.

2.1.5.7. Тармоқ ходимларини меъёрий ҳужжатларда ҳамда жамоа шартномаларида кўзда тутилган қўйидаги кафолатлар билан таъминлаш:

касблар ва лавозимлар рўйхатига мувофиқ махсус кийим-бош, махсус пойафзал ва бошқа шахсий ҳимоя воситаларини бепул бериш;

санитария-маиший хоналарни талаб даражасида сақлаш;

оғир ва зарарли меҳнат шароитларини аниқлаш мақсадида иш жойларини камида 5 йилда бир марта, зарурат туғилганда эса муддатидан олдин аттестациядан ўтказиш;

иш юзасидан ювиниш тақозо этиладиган ишларда – белгиланган нормаларда бепул совун бериш;

“Сут истеъмол қилиш тавсия қилинадиган ишлар рўйхати”га асосан бепул сут ёки унга тенглаштирилган озиқ-овқат маҳсулотлари бериш.

2.1.5.8. Корхоналарга янги ишга қабул қилинган лицей ва коллежларни битирган ёш мутахассисларга меҳнат муҳофазаси, хавфсизлик техникаси, ёнғин хавфсизлиги, саноат хавфсизлиги ва саноат санитарияси қоидалари бўйича кириш йўл-йўриқларини бериш.

2.1.5.9. Корхоналарга янги ишга қабул қилинган лицей ва коллежларни битирган ёш мутахассисларни дастлабки тиббий кўрикдан ўтказиш, уларни махсус кийим, махсус пойафзал ва шахсий ҳимоя воситалари билан ўз вақтида таъминлаш.

2.1.5.10. Касаба уюшмаси Республика кенгаши билан ҳамкорликда қуйидагиларни амалга ошириш:

жойларда юз берган бахтсиз ходиса ва аварияларни амалдаги Низомга мувофиқ текширилишида вакилларнинг иштирок этишини таъминлаш;

ходимларнинг меҳнат муҳофазаси масалалари бўйича ўқитилишини ҳамда уларнинг шу масалалар бўйича йўриқномалар, қоидалар ва нормаларга оид билимлари текширилишини ташкил қилиш;

меҳнат муҳофазасига оид меъёрий-техник ҳужжатларнинг Ўзбекистон Республикаси Адлия вазирлигида 2000 йил 7 январдаги 870-сон билан рўйхатдан ўтказилган “Меҳнатни мухофаза қилиш бўйича йўриқномаларни ишлаб чиқиш тўғрисидаги Низом” асосида қайта кўриб чиқилишини ташкил қилиш, корхоналарни мазкур хужжатлар билан таъминлаш ва жойларда уларга риоя қилинишини назорат қилиб бориш;

меҳнат муҳофазаси бўйича корхоналардаги илғор тажрибаларни ўрганиш ва уларни кенг жорий қилиш;

меҳнат муҳофазаси бўйича энг яхши “Меҳнат муҳофазаси ва хавфсизлиги бўйича жамоатчилик назоратини ташкил этиш юзасидан республика кўрик-танлови”ни ўтказиб бориш ва ҳар йил якуни бўйича унинг якунларини кўриб чиқиш;

Ўзбекистони касаба уюшмалари Федерацияси Кенгаши раёсати томонидан 2017 йил 4 апрельда тасдиқланган “Меҳнатни муҳофаза қилиш тадбирларини режалаштириш бўйича тавсиялар”дан келиб чиққан ҳолда ҳар бир корхонада меҳнат муҳофазаси бўйича битим тузилиши ва унинг молиялаштирилишини таъминлаш чораларини кўриш.

2.1.5.11. Ходимларнинг ўз вақтида тиббий кўрикдан ўтказилишини таъминлаш (МК 214-моддаси, “Меҳнатни мухофаза қилиш тўғрисида”ги қонун
24-моддаси).

2.1.5.12. Регресс даъволари бўйича зарарларни қоплаш тўловларини ўз вақтида ҳисоблаш ва амалга ошириш.

2.1.5.13. Ишлаб чиқариш ва ижтимоий соҳа объектларини ўз вақтида кузги-қишки мавсумга тайёрлаш чораларини кўриш.

2.1.5.14. Меҳнат муҳофазаси бўйича жамоатчи вакилларни белгиланган муддатларда ўқитиш, фаолиятига кўмаклашиш ва фаол вакилларни рағбатлантириш.

2.1.5.15. Касаба уюшма ташкилотининг сайланма органига меҳнат муҳофазаси бўйича тузилган битимнинг бажарилиши тўғрисида ахборотлар бериш.

2.1.5.16. Корхоналарга янги ишга қабул қилинган, шунингдек бошгқа ишга ўтказилаётган ходимлар учун мехнатни мухофаза қилиш бўйича йўл – йўриқлар бериш, ишларнинг бажаришнинг хавсиз услублари ва усулларини ўқитиш ишларини ташкил этиш.

2.1.5.17. Бинолар, иншоотлар, асбоб-ускуналардан фойдаланиш, технологик жараёнларни амалга ошириш чогида, шунингдек ишлаб чикаришда хом ашё ва материалларни куллаш, ишлар бажариш ва хизматлар курсатиш чогида ходимларнинг хавфсизлиги таъминлаш.

2.1.5.18. Ходимлар, шу жумладан рахбарлар уз касблари ва иш турлари учун мехнатни мухофаза килишнинг давлат боищарувини амалга оширувчи давлат органлари томонидан белгиланган тартибда хамда муддатларда мехнатни мухофаза килиш масалалари буйича укувдан утиши, йул-йуриклар олиши, билимлари текширилиши ва аттестациядан утишини ташкил этиш.

***2.1.6. Ижтимоий имтиёзлар ва кафолатлар***

2.1.6.1. Корхоналарда жамоа шартномалари орқали Меҳнат кодексининг қуйидаги моддаларида назарда тутилган кафолатларга риоя этилишини ва имтиёзлар берилишини таъминлаш:

а) 1941-1945 йиллардаги уруш қатнашчилари ва имтиёзлари бўйича уларга тенглаштирилган шахслар учун (МК 103, 144, 150-моддалари);

б) атом объектларидаги фалокатлар оқибатларини бартараф этиш ишлари қатнашчилари ва уларга тенглаштирилган шахслар учун (МК 103-моддаси);

в) ногиронлари учун (МК 68, 135, 144, 150, 214, 220-моддалари).

2.1.6.2. Қуйидаги ҳолларда “Ўзбекгидроэнерго” АЖ норматив ҳужжатларига мувофиқ ходимларга моддий ёрдам кўрсатиш:

соғлигини тиклаш учун;

даволаниш зарурияти юзага келганда;

моддий аҳволи оғирлашганда;

яқин қариндошларининг дафн маросимида;

жароҳат олганда ва бошқа ҳолатларда.

2.1.6.3. Ходимларга контракт асосида ўқиётган фарзандларининг контракт тўловларини тўлаш, уй-жой шароитларини яхшилаш ва бошқа ижтимоий эҳтиёжлари учун қайтариш асосида уларнинг аризаларига мувофиқ вақтинчалик моддий ёрдам бериш (ходимнинг аризаси ва тегишли ҳужжатлар тақдим этилганда).

2.1.6.4. Табиий офатлардан зарар кўрган ходимларга зарар миқдорини инобатга олган ҳолда белгиланган миқдорда мавжуд маблағлар доирасида бир йўла моддий ёрдам кўрсатиш.

2.1.6.5. Ишлаётган уруш фахрийлари ва уларга тенглаштирилган шахсларга “Хотира ва қадрлаш куни” муносабати билан республикада белгиланган энг кам ойлик иш хақининг 1-2 баробари миқдорида бир йўла моддий ёрдам бериш.

2.1.6.6. Жамият тизимидан пенсияга чиққан ишламаётган ва пенсияларига устамалар олмаётган пенсионерларга ва уруш фахрийларига республикада белгиланган энг кам ойлик иш хақининг 1-2 баробари миқдорида бир йўла моддий ёрдам бериш.

2.1.6.7. Бола тарбияси муносабати билан таътилга чиқаётган аёлларга республикада белгиланган энг кам ойлик иш хақининг 1-2 баробари миқдорида бир йўла моддий ёрдам бериш.

2.1.6.8. Ходимнинг яқин қариндоши (отаси, онаси, эр-хотин, болалар) вафот этганда 1 ойлик маоши миқдорида, ходим вафот этганда унинг оиласига 2 ойлик маоши миқдорида ва тизимда ишлаб пенсияга чиққан пенсионер вафот этганда республикада белгиланган энг кам ойлик иш хақининг 3 баробари миқдорида бир йўла моддий ёрдам кўрсатади.

 2.1.6.9. Аёлларни ҳохишига кўра туғишгача ва туғишдан кейинги таътиллар тугагандан сўнг уларга икки ёшгача фарзанд тарбияси учун таътил бериш ва шу давр учун қонунчиликда белгиланган тартибда нафақа тўлаш. Фарзанд тарбияси билан боғлиқ таътилда бўлган аёлларга уларнинг хоҳишига кўра тўлиқсиз иш вақти белгиланиши мумкин, бунда уларнинг нафақа олиш ҳуқуқи сақланиб қолинади.

2.1.6.10. Ҳар бир ходим учун қишги мавсумга харид қиладиган қишлоқ хўжалик маҳсулотлари қиймати корхона имкониятларидан келиб чиқиб, жамоа шартномасида кўрсатилган миқдорда компенсация қилиш.

2.1.6.11. Мураккаб жарроҳлик операцияларига ва стационар даволанишга муҳтож ходимлар учун тиббий хизмат харажатларининг тўлиқ ёки қисман (камида 50%) қийматини тўлаш (тегишли хужжатлар тақдим этилганда).

2.1.6.12. Сурункали беморлар учун ёки МТЭК хулосаси бўйича санатория-курортларда даволаниш йўлланмалари қийматини камида 50%ни компенсация қилиш.

2.1.6.13. Уруш ва меҳнат ногиронлари, байналминалчи жангчилар, сурункали беморлар ва Ўзбекистон Республикаси ҳудудидан ташқарида даволанишга (МДҲ давлатларида) ўта муҳтож ходимлар учун санатория-курортларига бориб келиш йўлкира харажатларининг ярмини қоплаш.

2.1.6.14. Ходим, шунингдек унинг яқин қариндошлари (ота-онаси, турмуш ўртоғи, фарзандлари) вафот этганда дафн маросимлари учун корхона ҳисобидан транспорт хизматини кўрсатиш.

2.1.6.15. Ходим нафақага чиқиши муносабати билан ишдан кетаётганда уни “Ўзбекгидроэнерго” АЖ белгиланган тартибда ва миқдорда бир йўла рағбатлантириш.

2.1.6.16. Юбилей ёшига етган ходимларни “Ўзбекгидроэнерго” АЖ норматив ҳужжатларида белгиланган тартибда ва миқдорларда пул мукофатлари ва қимматбаҳо совға билан тақдирлаш.

2.1.6.17. Корхона тугатилиши, ходимлар сони ёки штатлар қисқартирилиши муносабати билан тармоқ корхоналаридан ишдан бўшатилган, қарамоғида 2 ва ундан ортиқ киши бўлган ёки оиласида мустақил иш хақи оладиган кишилар бўлмаган ходимларга бир йўла моддий ёрдам бериш. Моддий ёрдам миқдори жамоа шартномалари орқали белгиланади.

2.1.6.18. Тармоқ тизимидаги ижтимоий ва соғликни сақлаш муассасалари учун (санатория-профилакториялар, пансионатлар, дам олиш зоналари, болалар оромгоҳлари, тиббий муассасалар ва ҳ.к.) ўз вақтида белгиланган миқдорларда маблағлар ажратилишини ва ўзлаштирилишини таъминлаш.

2.1.6.19. Ходимлар ва уларнинг оила аъзоларини санаторияларда, санаторий-профилакторийларда, дам олиш масканларида ҳамда болаларни оромгохларда соғломлаштириш учун корхоналар молиявий имкониятларидан келиб чиққан ҳолда маблағ ажратиш. Маблағларни ажратиш тартиби ва миқдори жамоа шартномалари орқали белгиланади.

2.1.6.20. Оғир хасталикка чалинган ёлғиз пенсионерларнинг стационар даволаниш харажатларини корхона маъмурияти ва касаба уюшма қўмитаси томонидан аниқланадиган миқдорларда қоплаш.

2.1.6.21. Тармоқ тизимида камида 10 йил ишлаб тармоқ корхоналаридан пенсияга чиққан, ишламаётган пенсионерларга аризаларига мувофиқ йўлланма қийматини қисман тўлаш шарти билан корхона имкониятларидан келиб чиққан ҳолда имтиёзли йўлланмалар ажратиш. Бунда йўлланма қийматининг қисман тўланадиган миқдори касаба уюшма қўмитаси билан келишилган ҳолда корхона маъмурияти томонидан белгиланади.

2.1.6.22. Қишлоқ шароитларида яшовчи кам таъминланган оилалар учун қишги мавсумда 1 тоннагача қуруқ ёқилғи чакана нархининг 50%ни тўлаш.

2.1.6.23. “Ўзбекгидроэнерго” АЖ тизимидаги корхоналар ходимларининг фарзандларини энергетика, гидроэнергетика, гидротехника, қурилиш-монтаж ва тармоқ тизимига керакли бошқа мутахассисликлар бўйича контракт асосида республика олий ва ўрта махсус ўқув юртларига ўқишга жўнатиш.

2.1.6.24. Вақтинчалик меҳнатга лаёқатсизлик варақалари бўйича қуйидаги миқдорларда нафақа тўлаш:

иккинчи жаҳон уруши иштирокчилари, байналминал-жангчилар ва уларга тенглаштирилган шахслар, қарамоғида 16 ёшга етмаган (18 ёшгача ўқувчилар) уч ва ундан ортиқ фарзанди бўлган шахслар, Чернобил АЭС ҳалокати оқибатларини тугатишда иштирок этганлар ва шу ҳалокат натижасида радиактив зарарланган зоналардан эвакуация қилингандар ва кўчирилганлар, оғир касалликларга (ўткир лейкоз, аденома, саратон) дучор бўлганлар, ҳарбий хизматни ядровий полигонлар ва бошқа радиактив-ядровий объектларда ўтаган пенсия ёшидаги ногирон-ходимларга, шунингдек меҳнат жароҳати ва касбий касаллик оқибатида вақтинчалик меҳнатга лаёқатсизлик бўлган ходимларга – тўлиқ иш ҳақи миқдорида;

ижтимоий аҳамиятга эга бўлган касалликлар бўйича рўйҳатда турган ходимларга умумий иш стажига боғлиқ ҳолда – иш ҳақининг 60%дан 100%гача;

бошқа ҳолатларда умумий иш стажига боғлиқ ҳолда – иш ҳақининг 60%дан 80%гача.

2.1.6.25. Ҳомиладор аёлларнинг декрет таътиллари (туғишгача ва туғишдан кейин) учун корхоналар хисобидан хақ тўлаш.

2.1.6.26. Иш берувчи томонидан МК–172-моддасига мувофиқ, бошқа жойдаги ишга кўчиб борганда қуйидагилар тўланиши лозим:

кўчиш ва мол-мулкни кўчириб бориш билан боғлиқ харажатлар;

янги жойда ўрнашиб олиш билан боғлиқ харажатлар;

ходим томонидан иш берувчи билан келишиб қилинган бошқа харажатлар.

2.1.6.27. Иш берувчининг розилиги билан ва унинг манфаатлари йўлида ходим ўзига тегишли мол-мулкдан фойдаланганда транспорт воситаларининг амортизацияси ва улардан фойдаланганлик учун қилинган харажатлар, шунингдек асбобларнинг, техник воситаларнинг ёки ўзга мол-мулкнинг амортизацияси иш берувчи ҳисобидан тўланиши лозим. Ана шу харажатларни тўлашнинг миқдори ва тартиби жамоа шартномасида, агар у тузилмаган бўлса, ходим билан иш берувчи ўртасидаги келишувга биноан белгилаб қўйилади.

***2.1.7. Ижтимоий шериклик. Касаба уюшмаси фаолиятининг кафолатларига риоя этилиши.***

2.1.7.1. “Ўзбекгидроэнерго” АЖ касаба уюшма Республика Кенгашини тармоқ ходимларининг ижтимоий-иқтисодий манфаатларини ифодаловчи ягона вакили деб тан олади.

2.1.7.2. Корхоналар касаба уюшма қўмиталари ўз фаолиятларини амалга оширишлари учун уларни зарур бўлган жиҳозланган хоналар ва алоқа воситалари билан таъминлаш.

2.1.7.3. Асосий ишидан озод қилинмаган касаба уюшма сайланма органлари аъзоларига жамоат ишларини бажариш учун ўртача иш ҳақларини сақлаган ҳолда ҳафтада 2 соат бўш вақт ажратиш.

2.1.7.4. Касаба уюшма органлари штатидаги ходимларига (асосий ишидан озод қилинган касаба уюшма қўмитаси раиси ва қўмита ходимлари) моддий рағбатлантириш, хўжалик фаолиятининг асосий натижалари учун мукофотлар, рағбатлантириш, сувсизлик ва район коэффициенти ҳамда бошқа қўшимча тўловларни корхона маблағлари ҳисобидан тегишли раҳбарлар, мутахассислар ва хизматчиларга тўланадиган миқдорларда тўлаш.

2.1.7.5. Касаба уюшма сайланма органларидаги лавозимларга сайланганликлари туфайли асосий ишидан озод қилинган ходимларга сайлов ваколатлари тугагандан сўнг аввалги ўз ишини (лавозимини) ёки шунга тенг келадиган бошқа иш (лавозим) бериш.

Шу мақсадда, ходим корхона меҳнат жамоаси вакиллик органининг асосий ишдан озод этилган сайланма лавозимига (касаба уюшма қўмитаси раислигига) сайланган тақдирда унинг олдинги лавозимига бошқа шахсларни ишга қабул қилишда улар билан муддатли меҳнат шартномаси тузиш (сайланма органнинг ваколат муддати даврига).

2.1.7.6. Қуйидаги мақсадлар учун корхоналар касаба уюшма қўмиталари ҳисобига ҳар ойда корхона ва ташкилотлар меҳнатга ҳақ тўлаш фондининг камида 1% миқдорида маблағлар ўтказилишини таъминлаш:

маданий-оммавий, жисмоний тарбия ва спорт-соғломлаштириш тадбирларини амалга ошириш ва ривожлантириш учун;

тармоқ ходимларини ижтимоий қўллаб-қувватлаш ва моддий ёрдам кўрсатиш учун;

уруш ва меҳнат фахрийлари, кўп болали ва кам таъминланган оилалар ҳамда даволанишга муҳтож ходимларни зарурат туғилганда керакли санатория-курорт йўлланмалари билан таъминлаш учун;

(Бунда ўтказиладиган маблағларнинг юқоридаги мақсадлар учун тақсимла-ниш миқдорлари жамоа шартномаларида белгилаб қўйилади).

2.1.7.7. Ишлаб чиқаришдаги асосий ишидан озод қилинмаган меҳнаткашлар вакилларига интизомий жазо чораларини қўллаш, улар билан иш берувчи ташаббусига кўра меҳнат шартномасини бекор қилиш амаллари Меҳнат кодекси, Ўзбекистон Республикасининг “Касаба уюшмалари, уларнинг хуқуқлари ва фаолиятини кафолатлари тўғрисида”ги қонуни ҳамда Халқаро Меҳнат Ташкилотининг “Корхоналарда меҳнаткашлар вакиллари ва уларга бериладиган хуқуқлар тўғрисида”ги 135-Конвенциясида назарда тутилган чекловларга риоя қилинган ҳолда амалга оширилади.

2.1.7.8. Касаба уюшма органларига сайланган ходимларни уларнинг сайлов ваколатлари тугагандан сўнг 2 йил давомида иш берувчининг ташаббуси билан ишдан бўшатилишига (корхона тугатилиши ёки ходим томонидан амалдаги қонунчиликка мувофиқ ишдан бўшатилишига асос бўлувчи хатти-харакатлар бундан мустасно) йўл қўймаслик. (Ўзбекистон Республикасининг “Касаба уюшмалар ва уларнинг фаолиятларини кафолатлари тўғрисида”ги қонуни,
20-модда).

2.1.7.9. Касаба уюшмаларининг меҳнат муҳофазаси бўйича ваколатли вакиллари этиб сайланган ходимлар ва меҳнат низолари комиссияси аъзолари меҳнат жамоасининг вакиллик органи аъзоларига тенглаштирилади ва уларга мазкур келишувда белгиланган хуқуқ, кафолат ва имтиёзлар татбиқ этилади.

2.1.7.10. “Ўзбекгидроэнерго” АЖ тизимида фаолият юритаётган ва касаба уюшма ташкилоти тузилмаган ҳамда янги ташкил этилаётган хўжалик субъектларида касаба уюшма ташкилотини тузишда ўз ваколати доирасида касаба уюшмаси Республика Кенгашига амалий ёрдам кўрсатади.

2.1.7.11. Санаторий-профилакториялар, тиббий муассасалар, болалар оромгохлари, пансионатлар, дам олиш уйлари ва бошқа ижтимоий соҳа объектларини сотиш, фаолиятларини ўзгартириш ёки бошқаларга бериш масалаларини касаба уюшма ташкилоти сайланма органининг фикрини инобатга олган ҳолда ҳал қилиш тавсия этилади.

2.1.7.12. Ходимларнинг розилиги билан корхона бухгалтерияси орқали ихтиёрий касаба уюшма аъзолик бадалларини нақд пулсиз йиғиш системаси ташкил қилинишини ҳамда йиғилган аъзолик бадалларини касаба уюшма қўмитасининг тегишли ҳисоб рақамига ўтказилишини таъминлаш.

2.1.7.13. Корхона ҳисоб рақамида маблағ етарли бўлмаган ҳолларда Ўзбекистон Республикаси Адлия вазирлигида 2012 йил 15 мартда 2342-рақам билан рўйхатга олинган “Хўжалик юритувчи субъектларнинг банк ҳисоб варақаларидан пул маблағларини ҳисобдан чиқариш тартиби тўғрисидаги Йўриқнома”га мувофиқ касаба уюшма аъзолик бадаллари ижро тўлов хужжатлари бўйича пропорция асосида ҳисобдан чиқариладиган маблағлар қаторига киритилади.

***2.2. Касаба уюшма Республика Кенгашининг мажбуриятлари***

2.2.1. Ишлаб чиқариш вазифаларини бажариш, ижтимоий-иқтисодий масалаларни ҳал қилиш, соғлом ва хавфсиз меҳнат шароитларини яратишга меҳнат жамоаларини сафарбар қилишда ўз ваколатлари доирасида хўжалик органлари билан ҳамкорликда иш олиб бориш ва уларга кўмаклашиш.

2.2.2. Ягона ижтимоий тўловлар ҳисобидан ажратиладиган қуйидаги маблағларни сарфланишини назорат қилиш:

а) соҳа ходимлари, уларнинг оила аъзолари ва фарзандлари учун санаториялар ва болалар оромгоҳлари йўлланмалари учун белгиланган тартибда ажратилган маблағларни;

б) тармоқ тасарруфидаги “Энергетиклар сиҳатгоҳи” учун тасдиқланган сметаларга мувофиқ белгиланган тартибда ажратилган маблағларни.

2.2.3. Санатория-курортларга ва даволаниш масканларига ягона ижтимоий тўловлар маблағлари ҳисобидан бериладиган йўлланмаларни Ўзбекистон касаба уюшмалари Федерацияси кенгаши раёсати томонидан тасдиқланган йўриқномага риоя қилинган ҳолда тақсимланишини таъминлайди.

2.2.4. Корхона ва ташкилотлар касаба уюшма қўмиталарига касаба уюшма бюджети маблағларидан оқилона (рационал) фойдаланишда амалий ва услубий ёрдам кўрсатади.

2.2.5. Касаба уюшма бюджетининг корхоналар касаба уюшма қўмиталари томонидан белгиланган мақсадлар бўйича бажарилишини таъминлайди ва назорат қилади.

2.2.6. Меҳнатга хақ тўлаш, иш вақти ва дам олиш вақтлари бўйича акциядорлик компания миқёсида меъёрий хужжатларни ишлаб чиқишда иштирок этади.

 2.2.7. Янги объектларни эксперт комиссиялари томонидан қабул қилиш, шунингдек, бахтсиз ходисаларни текшириш ишларида иштирок этиш учун ўз вакилларини жўнатади.

2.2.8. Меҳнат муҳофазаси, хавфсизлик техникаси ва саноат санотарияси бўйича қоидалар ва бошқа меъёрий хужжатлар ишлаб чиқишда иштирок этади.

2.2.9. Иш берувчи томонидан меҳнат қонунчилиги ва меҳнат хуқуқига оид бошқа меъёрий-хуқуқий хужжатларга риоя қилинишини, шунингдек мазкур келишувдаги мажбуриятларнинг бажарилишини назорат қилиш.

2.2.10. Ижтимоий-меҳнат кафолатлари ва меҳнатга хақ тўлаш шартларини таъминлаш, иш вақти режими ва дам олиш вақти, меҳнатни муҳофаза қилиш ва ходимларни саломатлигини сақлаш масалалари бўйича иш берувчилар билан музокаралар олиб бориш ва ўз вақтида таклифлар киритиш.

2.2.11. Қуйидагиларда иштирок этиш:

меҳнат мухофазаси бўйича касаба уюшма фаолларининг ўқишлари, семинарлари ва кенгашларини ўтказишда;

меҳнат мухофазаси ҳолати бўйича корхона томонидан ўтказиладиган комплекс текширувларда;

ходимларнинг меҳнат муҳофазаси бўйича билимларини текширувчи комиссия ишида.

2.2.12. Корхоналарда хавфсиз ва соғлом меҳнат шароитларига риоя қилиниши юзасидан жамоатчилик назоратини амалга ошириш, меҳнат муҳофазаси ва хавфсизлик техникаси ишларини яхшилашга қаратилган таклифлар тайёрлаш.

2.2.13. Корхоналар касаба уюшма қўмиталарига меҳнат муҳофазаси бўйича жамоатчилик назоратини амалга оширишда, меҳнат муҳофазаси комиссиялари аъзолари ва жамоатчи вакилларни ўқитишда амалий ва услубий ёрдам кўрсатиш.

2.2.14. Иш ҳақидан қарздорлик юзага келганда Ўзбекистон касаба уюшмалари Федерацияси кенгаши раёсатининг қарори билан тасдиқланган “Иш ҳақининг ўз вақтида тўланиши устидан жамоатчилик назоратини амалга ошириш бўйича касаба уюшма органларининг харакат тартиби”да кўзда тутилган
чора-тадбирларнинг амалга оширилишини таъминлаш.

2.2.15. Ўрта махсус ва касб-ҳунар таълими муассасаларини тамомлаб биринчи бор ишга кираётган ёшларни ишга қабул қилишда дастлабки синов белгиланмаслиги ва уларни ишдан бўшатишда маҳаллий меҳнат органини хабардор қилиниши шартлиги устидан жамоатчилик назоратини олиб бориш.

2.2.16. Мулкдор ёки унинг манфаатини ифодаловчи орган олдига меҳнат қонунчилигини бузаётган ва мазкур келишувдаги мажбуриятларни бажармаётган иш берувчилар билан тузилган контрактни бекор қилиш тўғрисида таклиф киритиш.

2.2.17. Корхоналарда меҳнат ва технологик интизом мустаҳкамланишига, ички меҳнат тартибига риоя қилинишига ва меҳнат унумдорлигини оширишга кўмаклашиш.

2.2.18. Ходимларни корхона мулкини сақлаш, моддий бойликлар ва ишлаб ресурсларини тежаш тушунчаларини шакллантириш ишларини амалга ошириш.

2.2.19. Спортнинг ўйин турлари бўйича тармоқ миқёсида мусобақалар, спартакиадалар ташкил қилиш ва ўтказиш, тармоқ терма жамоаларининг республика мусобақаларида ва биринчилигида иштирок этишини таъминлаш.

2.2.20. Меҳнаткашларнинг ижтимоий-иқтисодий, ҳуқуқий ҳимоясини таъминлаш, меҳнат қонунчилиги, меҳнат муҳофазаси ва хавфсизлик техникаси масалалари бўйича касаба уюшма фаолларининг малакасини ошириш, ўқув семинарлари ва курслари ташкил қилиш, ўтказиш.

2.2.21. Ўзбекистон касаба уюшмалари Федерациясининг VII Қурултойи қарорларидан келиб чиққан ҳолда иш берувчилар биргаликда қуйидагиларни амалга ошириш:

бир ҳил қийматдаги меҳнат учун тенг ҳақ тўлаш принципини амалга оширишга ҳар томонлама кўмаклашиш;

ижтимоий йўналтирилган Дастурларни ишлаб чиқиш ва амалга оширишга кўмаклашиш;

иш берувчилар томонидан иш хақининг кафолатланган энг кам миқдорига оғишмай риоя қилиниши устидан жамоат назоратини ўрнатиш;

касаначилар, вақтинчалик мавсумий ходимлар, шунингдек ходимларнинг бошқа ижтимоий ночор тоифалари манфаатларини ҳимоя қилиш;

корхона банкротга учраши ёки қайта ташкил этилиши натижасида бўшаб қолган ходимларнинг хуқуқ ва манфаатларини ҳимоя қилиш.

**III. Бўлим. Тарафларнинг биргаликдаги мажбуриятлари**

3.1. Ўзбекистон Республикаси Президенти ташаббуси билан ҳар йили қабул қилинадиган ижтимоий йўналишдаги Давлат дастурларини амалга ошириш бўйича чора-тадбирлар ишлаб чиқиш ва уларнинг ижросини таъминлаш.

3.2. Ижтимоий меҳнат муносабатларини жамоа-шартномавий тартибга солиш ва меҳнат соҳасидаги ўзаро муносабатларни ижтимоий шерикчилик тамойили асосида ривожлантириш, ўзаро манфаатларни ва тенг хуқуқлиликни ҳурмат қилиш, меҳнат қонунчилиги ва меҳнат хуқуқига оид бошқа меъёрий хужжатларга риоя қилиш.

3.3. Ходимлар ва ишламаётган пенсионерлар учун меҳнат қонунчилиги ва меҳнат хуқуқига оид бошқа меъёрий хужжатларда ҳамда мазкур келишувда белгиланган ижтимоий имтиёзлар ва кафолатларнинг бажарилишини таъминлаш.

3.4. Маънавий-маърифий ва маданий-оқартув ишларини ривожлантириш, турли тадбирлар ишлаб чиқиш, молиялаштириш ва уларни амалга ошириш, ҳамкорликда маънавий-маърифий ишлар самарадорлигини ошириш масалаларини мувофиқлаштириб бориш.

3.5. Болалар оромгоҳларининг ёзги мавсумга ўз вақтида тайёрланишини ва ёзги соғломлаштириш мавсумини талаб даражасида ўтказилишини таъминлаш. Болалар оромгоҳлари йўлланмалари тўлиқ қийматини қоплаш учун қуйидаги миқдорларда маблағ ажратилишини кўзда тутиш:

ягона ижтимоий тўловлар маблағлари ҳисобидан ижтимоий суғурта сметаси баҳосининг – 22,5% миқдорида;

касаба уюшма маблағлари ҳисобидан – ижтимоий суғурта сметаси баҳосининг 25% миқдорида;

ота-оналар бадаллари ҳисобидан - ижтимоий суғурта сметаси баҳосининг 20% миқдорида;

қолган қисми хўжалик органлари маблағлари ҳисобидан.

Бунда кам таъминланган ва кўп болали оилалар, боқувчисини йўқотган оилалар фарзандларини ҳамда ногирон-болаларни бепул йўлланмалар билан таъминлаш.

3.6. Қуйидаги йўналишлар бўйича ҳамкорликда чоралар кўриш:

ходимлар ва уларни оилаларининг турмуш даражасини ошириш;

хавфсиз ва соғлом меҳнат шароитларини яратиш;

меҳнатни ташкил қилиш ва унга хақ тўлаш тизимини такомиллаштириш.

3.7. Корхоналар, бўлинмалар ва касаба уюшма ташкилотлари рахбарларини ижтимоий шерикчилик, меҳнатни муҳофаза қилиш ва меҳнат муносабатларини тартибга солиш масалалари бўйича ўқишларини ташкил қилиш.

3.8. Аёллар меҳнатини тартибга солиш, аёллар ва оилавий вазифаларни бажариш билан машғул шахсларнинг ижтимоий – иқтисодий манфаатларини ҳимоялаш борасидакорхоналарда жамоа шартномалари орқали Меҳнат кодексида кўзда тутилган қуйидаги кафолатларга риоя этилишини ҳамда имтиёзлар берилишини таъминлаш:

а) ҳомиладор аёллар учун (МК–78, 84, 143, 224, 228, 229, 231, 233- моддалар);

б) икки ёшга тўлмаган фарзанди бор аёллар учун (МК–143, 227, 234, 236-моддалари);

в) уч ёшгача фарзанди бор аёллар учун (МК–78, 84, 150, 224, 228, 228\*, 234, 237-моддалари);

г) ўн икки ёшга тўлмаган икки ва ундан ортиқ фарзанди ёки ўн олти ёшга тўлмаган ногирон фарзанди бор аёллар учун (МК–150, 232-моддалари);

д) ўн олти ёшга тўлмаган ногирон болани тарбиялаётган ота-онанинг бири (васий, ҳомий) учун (МК–230-моддаси);

е) ўн тўрт ёшга тўлмаган фарзанди ёки ўн олти ёшга тўлмаган ногирон фарзанди бор аёллар учун (МК– 68, 144, 228, 229-моддалари);

ж) болаларни онасиз тарбиялаётган шахслар учун (МК–235, 238-моддалари).

***3.9. Ёшлар учун қўшимча имтиёзлар ва кафолатлар***

3.9.1. Корхоналар фаолияти ва ривожланишида ёш мутахассисларнинг самарали иштирокини таъминлаш, шунингдек ёшларни ижтимоий ҳимоялаш масалаларини ҳал қилиш борасида қуйидагиларни амалга ошириш:

бошқарув салоҳиятига эга бўлган иқтидорли ёш ходимларни таркибий бўлинмалар раҳбарлари ва сайланма касаба уюшма органлари рахбарлари лавозимлари захираларига қабул қилиш амалиёти кенгайтирилишига кўмаклашиш;

ёшлар билан ишлаш бўйича комиссиялар тузиш ва уларнинг фаолиятларини мувофиқлаштириб бориш;

ёш мутахассислар ва ёш усталар кенгашини ташкил қилиш;

“Устоз – шогирд” тизимини кенг жорий этиш ва таълим муссасаларини битириб янги ишга қабул қилинган ёшларни малакали ва тажрибали мутахассисларга бириктириб қўйиш ҳамда қўнимлигини таъминлаш;

ёш ходимлар, мутахассислар ва бошқалар ўртасида касб маҳорати бўйича танловлар ўтказиш;

ёш оилалар аъзолари бўлган ходимларга хар томонлама ёрдам кўрсатиш;

келишилган шартномалар асосида ўқув ишлари бўйича талабаларнинг малакавий амалиётларини ўтказишга шароит яратиш;

талабаларнинг амалиёт дастурини бажаришда етакчи мутахассислар орасидан амалиёт раҳбарларини ажратиш ва зарурий шароитлар яратиш;

3.9.2. Корхоналарда жамоа шартномалари орқали ёшлар учун Меҳнат кодексида кўзда тутилган қуйидаги кафолатларга риоя этилишини ҳамда имтиёзлар берилишини таъминлаш:

а) ўн саккиз ёшга тўлмаган ходимлар учун (МК–135, 143-144, 202-203, 214, 239-246-моддалари);

б) ишни таълим билан бирга қўшиб олиб бораётган ходимлар учун (МК–103, 143-144, 249-257-моддалари);

в) таълим муассасасини битирган ходимлар учун (МК–68, 103-моддалари).

3.9.3. Қонун ҳужжатларига мувофиқ ва мазкур келишув мақсадларида:

а) 30 ёшгача бўлган ходимлар (30 ёшлилар ҳам) **ёшлар** деб ҳисобланадилар;

б) олий ва ўрта махсус маълумотга эга бўлган ва олган мутахассислиги бўйича илк бор корхонага ишга кириб ишлаётган ходимлар таълим муассасасини тугатгандан кейин 3 йил давомида **ёш мутахассислар** деб ҳисобланадилар;

в) расмийлаштирилган никоҳда илк бор турган ва ҳар бири 30 ёшга тўлмаган эр-хотинлар **ёш оилалар** деб ҳисобланадилар.

3.9.4. Тизимдаги корхоналар фаолиятида ёш мутахассислар иштироки самарасини янада ошириш ҳамда ёшларни ижтимоий ҳимоя масаласи ечимини топиш мақсадида тарафлар қуйидагиларга келишиб олдилар:

Халқаро Меҳнат Ташкилотининг “Ишга қабул қилиш учун энг кичик ёш тўғрисида”ги 138-сонли ва “Болалар меҳнатининг оғир шаклларини тақиқлаш ва йўқ қилишга доир шошилинч чоралар тўғрисида”ги 182-сонли Конвенцияларга биноан ишга қабул қилиш учун энг кичик ёшга риоя этиш ҳамда болалар меҳнатиининг оғир шаклларини тақиқлаш юзасидан аниқ мақсадга йўналтирилган ишлар олиб бориш;

ёшлар билан ишлаш бўйича комплекс дастур ва уни амалга ошириш тадбирларини ишлаб чиқиш;

ёш ходимлар, мутахассислар ва бошқалар ўртасида касб маҳорати бўйича танловлар ўтказиш;

**3.9.5. Иш берувчи мажбуриятлари:**

3.9.5.1. Ўн саккиз ёшга тўлмаган шахсларга меҳнатни муҳофаза қилиш, иш вақти, таътиллар ва бошқа меҳнат шартлари соҳасида қўшимча имтиёзлар беради.

3.9.5.2. Касб-ҳунар таълими муассасаларида ёш мутахассисларни тайёрлаш, уларни корхона фаолиятига жалб этиш борасида аниқ мақсадга йўналтирилган иш олиб боради.

3.9.5.3. Таълим муассасаларида ишлаб чиқаришдан ажралмаган ҳолда ўқиб, ўқув режасини бажараётган ходимларга Ўзбекистон Республикаси Меҳнат Кодексида белгиланган имтиёзларга қўшимча тарзда, ишни таълим билан қўшиб олиб бориш учун зарур бўлган кундалик иш вақтининг бошланиши ва тамом бўлиши ходимга мақбул вақти ўрнатилиши кафолатланади.

3.9.5.4. Ёшларни миллий истиқлол ғояси руҳида тарбиялаш, уларни турли ёт диний-экстремистик оқимлар таъсирига тушиб қолишларидан, зарарли одатларга берилиб кетишларидан муҳофаза қилиш мақсадида давлат ва ҳуқуқ тартибот органлари, республикада фаолият кўрсатаётган жамоат ташкилотлари ҳамда жамғармалари билан ҳамкорликда ахлоқий-тарбиявий мавзуларда давра суҳбатлари, учрашувлар ташкил қилинади.

3.9.5.5. Кам таъминланган, етим, ногирон, ёшларга яшаш шароитларини яхшилаш, дам олиши, жисмоний тарбия ва спорт билан шуғулланишлари ҳамда маънавий-маърифий ишларни ташкил қилиш, уларни ижтимоий-иқтисодий муҳофаза қилиш борасида Ўзбекистон Республикаси Бандлик ва Меҳнат муносабатлари вазирлиги ҳамда унинг ҳудудлардаги бошқармалари, Ёшлар иттифоқи, Хотин-қизлар қўмитаси, Маҳалла фуқаролар йиғинлари ва бошқа нодавлат нотижорат ташкилотлар билан ижтимоий шериклик асосида ҳамкорлик қилинади.

3.9.5.6. Талаб даражасида санитар-маиший шароитлар яратиб берилади. Ювиниш, овқатланиш хоналари, ўқув зали, маънавият ва маърифат хонаси, кутубхоналар жиҳозланиб, маданий дам олиш учун теливизор ҳамда спорт тадбирларини ўтказиш учун спорт анжомлари хўжалик ҳисобидан харид қилинади.

3.9.5.7. Ўзбекистон Республикаси Меҳнат Кодексининг 84-моддасига асосан ўрта махсус, касб-ҳунар таълими муассасаларининг ҳамда олий ўқув юртларининг тегишли таълим муассасини тамомлаган кундан эътиборан уч йил ичида биринчи бор ишга кираётган битирувчилари ишга қабул қилинганда дастлабки синов белгиланмаслигини таъминланади.

3.9.5.8. Ўзбекистон Республикаси Меҳнат Кодексининг 2471-моддасига асосан “Ўрта махсус, касб-ҳунар таълими муассасаларининг, шунингдек, давлат грантлари бўйича таълим муассасини тамомлаган кундан эътиборан уч йил ичида биринчи бор ишга кирган битирувчилари билан меҳнат шартномаси у тузилган кундан эътиборан уч йиллик муддат ўтгунга қадар иш берувчининг ташаббусига кўра бекор қилинганида иш берувчи бу ҳақида маҳаллий меҳнат органини хабардор қилиш шарт”лигини инобатга олади.

3.9.5.9. Узоқ муддат фойдаланиладиган товарлар харид қилиш, уй-жой қурилиши, шунингдек сафарбарлик чақируви заҳирасида хизмат ўташга ҳақ тўлаш учун ёш ходимларга фоизсиз судалар берилишига иш берувчи кўмаклашади.

**3.9.6. Касаба уюшма қўмитаси мажбуриятлари:**

3.9.6.1. Ёш йигит-қизларникасаба уюшмаси фаолиятига жалб этиш ишларини олиб боради.

3.9.6.2. Ўқувчи ва талабаларнинг ишлаб чиқариш амалиётига раҳбарлик қилишга юқори малакали ишчилар, раҳбарлар, мутахассисларни жалб қилишга кўмаклашади.

3.9.6.3. Ишга қабул қилинган касб-ҳунар таълими муассасалари битирувчилари билан меҳнат шартномалари тузилишини, уларни жамоа шартномалари билан таништирилишини таъминлайди.

3.9.6.4. Янги ишга қабул қилинган ёшларнинг иш жойларида қўнимлилигини таъминлаш бўйича ишлар олиб боради.

3.10. Ижтимоий йўналтирилган давлат дастурларини амалга ошириш ишларида фаол иштирок этиш, кам таъминланган болали аёлларни, ишлаётган оналарни ижтимоий муҳофаза қилиш ва қўллаб қувватлашнинг қонун ҳужжатларида кўзда тутилган чоралари амалга оширилишини таъминлаш.

3.11. Маҳаллалардаги ёлғиз кексалар, пенсионерлар, ногиронлар, кам таъминланган ва кўп болали оилаларга моддий ёрдам кўрсатиш учун ҳар йили “Наврўз” ва “Мустақиллик” байрамлари арафасида жойларда ўтказиладиган мақсадли умумхалқ хайрия хашарларида фаол иштирок этиш.

3.12. Кам таъминланган ва кўп болали оилалар аъзолари, Чернобил АЭСдаги фалокатни бартараф этиш иштирокчилари, байналминалчи жангчилар, ишлаётган меҳнат фахрийлари ва ногиронларни ҳамда Ўзбекистон Республикаси олдида хизматлари бор шахсларнинг маълум миқдорини ҳар йили касаба уюшмалари санаторияларида корхона ҳисобидан бепул соғломлаштирилишини жамоа шартномаларида кўзда тутиш.

3.13. Корхоналарда жамоа шартномаларининг тегишли йилни март ойидан кечиктирмай тузилишини таъминлаш.

3.14. Корхоналар жамоа шартномаларининг касаба уюшма Марказий кенгаши раёсатининг қарори билан тасдиқланган “Жамоа шартномаларининг тармоқ макети”га мувофиқлигини таъминлаш.

3.15. Долзарб ижтимоий-иқтисодий муаммоларни мухокама қилиш учун тармоқ касаба уюшма фаоллари ва иш берувчилар вакиллари билан давра суҳбатларини ташкил этиш.

 3.16. Корхоналарга касаба уюшма аъзоси бўлмаган янги ходимларни ишга қабул қилишда уларга касаба уюшмасига аъзо бўлишликни таклиф этиш ва аъзолик афзалликларини асослаш.

3.17. Касаба уюшмалари ва иш берувчилар бирлашмаларининг қонуний ҳуқуқларига риоя этиш, уларнинг қонун ҳужжатларида белгилаб қўйилган тартибда тузилишига ва фаолият юритишига тўсқинлик қилинишига йўл қўймаслик.

IV. Бўлим. Маданий-маърифий, жисмоний тарбия, соғломлаштириш ва спорт ишлари

4.1. Иш берувчи:

4.1.1. Касаба уюшмаси қўмитасига ўз балансида турган ёки ижарага олган бинолар, хоналар, иншоотлар ва бошқа объектларни, шунингдек дам олишни ташкил этиш, меҳнаткашлар ва уларнинг оила аъзолари билан маданий-маърифий, жисмоний тарбия ва соғломлаштириш ишларини олиб бориш учун зарур бўлган дам олиш масканларини, болалар-ўсмирлар оромгоҳлари ва бошқа соғломлаштириш оромгоҳларини бепул фойдаланиш учун беради.

4.1.2. Ҳар ойда меҳнатга ҳақ тўлаш жамғармасининг маълум миқдоридаги маблағни маданий-маърифий, жисмоний тарбия тадбирлари, республика ҳудудидаги тарихий қадамжоларга саёҳатлар ташкил этиш, концертлар, театрларга чипталар ва истироҳат боғларига таклифномалар харид қилиш, моддий ёрдам кўрсатиш, рағбатлантириш, касаба уюшмаси қўмитасининг штатдаги ходимларига қўшимча ҳақ тўлаш ва бошқа мақсадлар учун Касаба уюшмаси қўмитаси ҳисоб рақамига ўтказиш мажбуриятини олади (Ўзбекистон республикаси “Касаба уюшмалари, уларнинг ҳуқуқлари ва фаолиятининг кафолатлари тўғрисида”ги Қонунининг 22-моддаси).

4.1.3. Касаба уюшма қўмитаси томонидан “Ўзбекгидроэнерго” АЖ ва тизим корхоналари ходимлари ва уларнинг оила аъзоларини дам олиш кунларида ички туризм бўйича Тошкент, Самарқанд, Шаҳрисабз, Бухоро, Хоразм вилоятларининг диққатга сазовор жойларига – маданий мерос объектлари, музей ва зиёротгоҳларга саёҳатга чиқишларини ташкил этади.

Касаба уюшма қўмитаси ва Иш берувчи томонидан ички туризм бўйича саёҳатлар ташкил этилганда ходимлар ва уларнинг оила аъзоларининг хавфсизлигини таминлайди.

Шунингдек, ушбу саёҳатлар Касаба уюшма қўмитаси ва Иш берувчи маблағлари ҳисобидан ташкил этилади.

4.2. Маданий-маърифий ишларни яхшилаш учун тарафлар қуйидагиларни ўз зиммсасига оладилар:

4.2.1. “Манавият ва маърифат” хонасини ташкил этиб, уни Ўзбекистон касаба уюшмалари Федерацияси Кенгаши ва Республика Маънавият ва маъоифат маркази тавсиялари асосида жиҳозлаш, Ўзбекистон Республикаси Президенти асарлари, Мустақиллик йилларида чоп этилган замонавий адабиётлар ҳамда плакатлар, стенд ва техник воситалар билан таъминлайди.

4.2.2. Давлат дастурларини бажариш доирасида таниқли фан, адабиёт ва санъат арбоблари, адабиётшунослар, ишлаб чиқариш илғорларини жалб этган ҳолда меҳнаткашлар ва ёшлар ўртасида, турли мавзуларда мазмунли ва қизиқарли учрашувлар ташкил этади.

4.2.3. Корхона балансидаги кутубхона ва ахборот-ресурс марказлари, маданият уйлари ва саройлари фаолиятини Корхона ҳисобидан янада ривожлантириш, уларни сақлаб туриш, моддий техника базасини мустаҳкамлаш, жорий ва капитал таъмирлаш ишларини ўтказиш, жиҳозларини янгилаш, уларда ишловчи ходимлар ойлик маошларини молиялаштиради. Кутубхона ва ахборот-ресурс марказларини янги адабиётлар билан тўлдириш, жамоат ташкилотлари ва жамғармаларни жалб этган ҳолда, миллий ғоя ва маънавий-маърифий дунёқарашни ўстириш борасида тадбирлар ўтказади.

4.2.4. Ходимлар ва уларнинг оила аъзолари ўртасида бадиий хаваскорликнинг янада ривожланишига ҳар тарафлама ёрдам кўрсатиш, уларнинг бўш вақтларини сермазмун ўтказиш, республиканинг тарихий шаҳарларига ва ўз ҳудудларидаги диққатга сазовор жойларга саёҳатлар уюштиради.

4.2.5. Умумхалқ ва касб байрамларини нишонлаш кунларида касб маҳорати ва баиий хаваскорлик бўйича мусобақа, танлов ҳамда тадбирларни уюштиради.

4.2.1. Бугунги кунда амалга оширилаётган давлат сиёсатининг устувор йўналишлари, кенг кўламдаги ислоҳатларнинг мазмун моҳияти, қабул қилинган қонун ҳужжатлари ва давлат дастурларининг аҳамятини меҳнаткашларга атрофлича тушунтириш мақсадида ҳар ойда 2 марта “Маънавият соатлари”ни ўтказиб бориш.

4.3. Ўзбекистон Республикасининг “Жисмоний тарбия ва спорт тўғрисида”ги Қонунига биноан ходимлар ва уларнинг оила аъзолари ўртасида соғлом турмуш тарзини тарғибот қилиш мақсадида тарафлар қуйидагиларни ўз зиммасига оладилар:

4.3.1. Жисмоний тарбия ва спорт билан шуғулланиш учун етарли моддий бошқа шароитлар яратиб бериш ҳамда меҳнат жамоасида ходимлар гимнастикасини жорий этади.

4.3.2. Жамоат ташкилотлари ва жамғармаларни жалб этган ҳолда, ходимлар ва уларнинг оила аъзоларини оммавий спортга, турли спорт секциялари, тўгаракларига жалб этиш ҳамда улар ўртасида спартакиадалар ва спорт турлари бўйича мусобақалар уюштиради.

4.3.3. Корхона балансида бўлган спорт иншоатлари, стадионлар ва майдончаларнинг фаолиятини Корхона маблағлари ҳисобидан янада ривожлантириш, моддий техника базасини мустаҳкамлаш, жорий ва капитал таъмирлаш, спорт инвентарлари ва жиҳозларни янгилайди.

4.3.4. Спорт федерациялари билан алоқаларни мустаҳкамлайди.

V. Бўлим. Мулкни хусусийлаштириш ва давлат тасарруфидан чиқариш соҳасида

5.1. “Ўзбекгидроэнерго” АЖ ва касаба уюшма Республика Кенгаши меҳнат жамоалари аъзоларининг ҳуқуқ ва манфаатлари максимал даражада таъминланишини инобатга олган ҳолда Ўзбекистон Республикасининг амалдаги қонунлари ва меъёрий хужжатларига мувофиқ тармоқ корхоналарини хусусийлаштириш ва давлат тасарруфидан чиқариш дастурини амалга оширади.

5.2. Меҳнат жамоасига тегишли бўлган акциялар меҳнат жамоаси умумий йиғилиши томонидан тасдиқланган Низомга асосан тақсимланади.

5.3. Хусусийлаштирилаётган корхона меҳнат жамоаси аъзоларига бериладиган имтиёзлар Давлат тасарруфидан чиқариш ва хусусийлаштириш тўғрисидаги қонун асосида амалга оширилади.

Акциялар учун хақ тўлаш тартибини давлат мулкини тасарруф этишга ваколат берилган орган белгилайди.

**VI. Бўлим. Келишувнинг бажарилишини ташкил қилиш ва назорат қилиш тартиби**

6.1. “Ўзбекгидроэнерго” АЖ бошқаруви ва касаба уюшма Республика Кенгаши раёсати:

6.1.1. Мазкур келишув ва жамоа шартномаларининг бажарилишини мунтазам равишда назорат қилиб бориш ҳамда юзага келган ижтимоий-иқтисодий муаммоларнинг тезкор ҳал қилинишига эришиш мақсадида корхоналарда доимий фаолият кўрсатувчи икки томонлама меҳнат консультациялари комиссияларининг ташкил қилинишини таъминлайдилар.

6.1.2. Заруриятга қараб, лекин камида йилда бир марта келишувнинг бажарилишини “Ўзбекгидроэнерго” АЖ бошқаруви ва касаба уюшма Республика Кенгаши раёсати мажлисларида муҳокама қилиб боришади, ушбу масала бўйича тармоқ тизимидаги корхона ва ташкилотлар раҳбарларининг ҳисоботларини эшитадилар.

6.1.3. Келишувда кўзда тутилган тадбирларнинг ўз вақтида бажарилишини назорат қилишади, камчиликлар ва тадбирларни бажармаслик фактлари аниқланганда томонларни хабардор қилади ва камчиликларни бартараф қилиш бўйича тегишли чоралар кўрилишини талаб қиладилар.

6.1.4. Зарурат туғилганда ва фақат ўзаро келишилгандан кейингина ушбу келишувга томонлар олдин қабул қилган мажбуриятларнинг бажарилишига тўсқинлик қилмайдиган қўшимчалар ва ўзгартиришлар киритадилар.

6.2. Келишув бажарилишининг йиллик якуни тўғрисидаги ахборот ҳар икки томон вакилларидан иборат бўлган комиссия томонидан тайёрланади ва “Ўзбекгидроэнерго” АЖ бошқаруви ҳамда касаба уюшма Республика Кенгаши раёсати қўшма мажлисида муҳокама қилинади.

6.3. Келишувни бажаришда томонлар ўртасида юзага келувчи баҳсли масалалар келишув комиссияси томонидан ҳал қилинади.

6.4. Келишувда кўзда тутилган мажбуриятларни бажармаган ёки тўлиқ бажармаган масъул мансабдор шахсларга нисбатан амалдаги қонунчиликда белгиланган тартибда чора кўрилади.

6.5. Томонлар таркибий тузилишида ўзгаришлар ёки қайта тузилишлар юз берган ҳолда тегишли органлар уларнинг ҳуқуқий ворисларини аниқлайдилар ва ворислар ушбу келишувни бажаришга мажбурдирлар.

6.6. Келишувни тузган томонлар уни барча меҳнат жамоаларига ва касаба уюшма органларига етказишни таъминлайдилар.

6.7. Келишувни бажарилиши бўйича жавобгарлик “Ўзбекгидроэнерго” АЖ бошқаруви раиси ва касаба уюшма Республика Кенгаши раиси ҳамда келишувдаги муайян тадбирлар бажарилиши учун масъул бўлган мансабдор шахслар зиммасига юклатилади.

6.8. Мазкур Келишув томонлар имзолаган кундан бошлаб кучга киради ва янги келишув қабул қилингунга қадар амал қилади

|  |  |  |
| --- | --- | --- |
| “Ўзбекгидроэнерго” акциядорлик жамияти бошқаруви раиси А.Сангинов\_\_\_\_\_\_\_\_\_\_\_\_\_\_\_\_\_ |  | Ўзбекистон энергетика ходимлари касаба уюшма Республика Кенгаши раисиЭ.Шаисматов\_\_\_\_\_\_\_\_\_\_\_\_\_\_\_\_\_ |

**Тармоқ келишувини тузиш бўйича комиссия аъзолари**

**“Ўзбекгидроэнерго” акциядорлик жамиятидан:**

Д. Турғунов Бошқарув раисининг биринчи ўринбосари, комиссия хамраиси

Ф. Махмудов Бошқарув раиси ўринбосари, комиссия аъзоси

Б. Амирсаидов Бошқарув раиси ўринбосари, комиссия аъзоси

И. Сунатов Кадрлар ва олий ўқув юртлари

бошқармаси бошлиғи, комиссия аъзоси

Ҳ. Азизов Ишлар бошқармаси бошлиғи, комиссия аъзоси

Ҳ.Хайдаров Пул оқимларини назорат қилиш (ғазначилик) бўлими, комиссия аъзоси

М. Умаров Юридик бўлим бошлиғи, комиссия аъзоси

**Касаба уюшма Республика Кенгашидан:**

С.Тухтаев Раис ўринбосари, комиссия хамраиси

О.Исмаилов Раис маслахатчиси, комиссия аъзоси

С.Саидмахмудов бош мутахассис, комиссия аъзоси

Ж.Цой бош юрисконсульт, комиссия аъзоси

О.Мирзаев бош мутахассис, комиссия аъзоси

Г.Абидова бош хисобчи, комиссия аъзоси

Х.Рашидова етакчи мутахассис, комиссия аъзоси